Хабардъа йыдзыз рдуней мшы ансисквша август а 30 атшын йакIвшитI. Апсны апны хабардъа йыдзыз рщардагIв Апсны ауагIа р-Абашта айсра агIан зыщта рмаухыз
Ардзынба Аста
Август а 30 атшын хабардъа йыдзыз ауагIа йырдуней мшыпI. Апсны ахъазла ари атшын магIны зму джьабара мшыпI: а-Республика апны жвабапхьадзарала атгIачваква ръахIыльчва аргванква рпхыцIа шцаз рымдыруа йгIанхатI.
Апсны апны хабардъа йыдзта ашIыпхьадзара швъаква йрыншвалыз рщардагIв асквшква 1992-1993 рагIан Апсны ауагIа р-Абашта айсра анакIвшуз йыдзыз ракIвпI. РъахIыльчва щарда цIуата йгьгвыгъахуам ауат абгата йрынйахырныс, ауаса йъамудзахыз рпсхъа хъвадиква йшацIасу апшта йыцIарцIахырныс йаздзышитI.
Ауат хъадаса гьрыздыргылуам
Ауат ауагIа – хабардъа йыдзкваз – рнышвынтараква угьызрыдгылуашым, ауат хъадаса гьрыздыргылуам. Ауаса а-Республика абзазагIвчва ауат рхъмаштылра датша амальла квырмыш азырчпитI. Согъвым АмхIаджьырква рдзтшпурам апны йрыжвуа дзы гIазтыцIуа фонтан хвыцкI йаквгIву араса йгIанахIвитI: «Ахъмаштылра акIвпI хIара хIгIазтрымцуш джьанатзаджвыкIта йаъу».
Аскульптор Лабахуа Архип йчпаз йгьи асквш 2011 агIан Апсуа къральыгIва драма театр апахь йдыргылыз ари афонтан акIвпI заъарта шIыпIа бергьльым ауагIа йырхъмаштылга чвахъабагазаджвыкIта Апсны йтагылу. Автор ауи дамыгъата йпхьадзитI: афонтан адзы ъадзагIатыцIуа хабардъа йыдзыз ауагIагьи гьырхъаштылуашым. Ачвахъабага аквта йалагылапI ауагIа йырмаухуа рцриква ргвы йтата йшгIабзазаркIвауа гIазырбауа йдучвам аджьаз скульптура композиция.
Атеатр апахь йгылу афонтан ауагIа ргвы йтымцIуата йту йбылуа ахъмаштылра ашахIатква йрыуазакIыпI. Ауаса йхъаду ари акIвпI: акъраль ауацIа айсра аналга йгIашIарышвта сквшы 25 райхIа цIитIта хабардъа йыдзыз рпхыцIа агIащаквыргылхра знархару йапымшвтуа анхара акIвшитI.
Айсра ахьыгIа
Асквш 2010 йгIашIарышвта Аджьуар Къапщ адуней комитет йадыргалитI асквшква 1992-1993 рагIан йакIвшуз айсра апны хабардъа йыдзыз рзыпшгIара ауысла Грузии Апсни ргIащтийыгIвчва ранйараква. Арат анйараква рпны ахъатаква хабардъа йыдзыз ауагIа рхъвадиква ыцIата йызквдырпшуа ашIыпIаква руысла йырдыруа абархIвитI.
Аджьуар Къапщ адуней комитет ацхърагIарала асквшква 1992-1992 рагIан а-Республика апны айсра йаладзыз зпсхъа хъвадиква бергьльым айсыгIвчва шIыц-шIыц йгIацIырххитIта йдырхъвыхитI. Архъвыхра нхараква акIвдыршитI антропология археология ауысла адуней апны зъазара бергьльу аэкспертква. АйсыгIвчва рпсхъа хъвадиква рэкспертиза Хорватия акъала Загреб а-ДНК лаборатория апны йырчпитI.
Цысквша руацIа джьгарта йакIвшаз эксгумацияла анхара йагIарбагата Аджьуар Къапщ адуней комитет аъачIвагIагIвчва Апсны апны йгIараутI 431 йнадзауа апсхъа хъвадиква. Ауат йрылата йгIадрыбергьыльтI апхъала хабардъа йыдзта йырпхьадзуз уагIа 163-гIвы рчIвква.
Апсуа хъата йгIарыртхтI 42-джь рпсхъа хъвадиква. Ауаса айсра агIан зъахIыльчва хабардъа йыдзыз тгIачва 127 уыжвгIандзара йазпшитI ауат йырпхыцIахаз рдырныс ртахъыта.
Айсра йаладзыз рпсхъа хъвадиква рзыпшгIара, ауат зчIву агIвычIвгIвысква ргIарыбергьыльра знархару анхара акIвшаркIвитI. УахьчIвала йгьгIадымрыбергьыльстI Апсны ачIвыла апны 268 йнадзауата йгIарауыз ахъвадиква йырмагIну, йауа ухIварыквын хабардъа йыдзыз ръахIыльчва рыуа азджьакI р-ДНК ашвапха рыртырныс йгьхIазырым. ЩардагIвы ари ауыс дара рхъвыцща азрымапI. АзджьакI ари атема ауи аъарала йырчвхIатлапIта йалачважварнысгьи гьыртахъым, рхIвитI Аджьуар Къапщ ауысхагIвчва.
Асквш 2019 апрель мыз агIан Согъвым апны асуратква ргIарбарта акIвшатI. «ХIара хIазпшитI» зхьзыз аэкспозиция йгIанарбун хабардъа йыдзыз рзыпшгIара знархару Аджьуар Къапщ адуней комитет апрограмма Апсны апны йшынхауа. АгIарбарта ангIахъыртIуаз Апсны апны Аджьуар Къапщ адуней комитет амиссия ахъада Забалуев Максим араса йхIватI: «Айсра йаладзыз ртгIачваква рцриква йырпхыцIахаз рдырныс хвитнагIа рымапI. Ауат ахвитпI ръахIыльчва ъацIу рдырныс, ауат рнышвынтараква йрызцата квырмыш рзырчпарныс ахъазла… Апрограмма апхъахьылагьи йынхуштI, Апсны ашIыпIаква зымгIва рпынгьи йырщыз рнышвынтараква ъану хIазыпшгIуштI».
Аджьуар Къапщ адуней комитет апрограмма апкъ йтата апсуа ры йрыуата йгIадрыбергьыльыз дзачIвайсгIвызлакIгьи а-Республика апны чIахIра йзырчпауа датацIарцIахтI. Ауипхьадза айсра амщтахь сквшы гIважва райхIа шцIызгьи апсуа уагIа ауи агIамта йтагылхызшва рыла йгIацIалитI. АуагIа ййыхызшва йырбуз айсра ахвыртаква атагIарызшIыцхитI.
Жвасквшапхьадзара рымщтахь йгIардырхыз агIвы
ЙалкIгIата асквш 2015 апхын зхабар газ гIаншаракI Апсны шабгу джьащахъварадзата йырзалтI.
Очамчыра район йаланакIуа Члоу кыт йауаз Инапшба Борис асквш 1993 мартI агIан йакIвшаз агвыквсра апны дырщытI. Ауи агIан апсуа айсыгIвчва Согъвым йагвыквсын йгьгIардамыхIвтI, щтахьла йгIатхъахтI, ауаса Борис йпсхъа апсуа ры ъанымыз Гвмиста арма тшпы йгIаквхатI.
Айсра апны Апсны анайгIай амщтахь – асквш 1993 октябрь мыз агIан – айщчва нышвынтара йыцIаз айсыгIвчва дзачIву гIаудырхуашта йгьаъахмызтI. Ауаса Борис йани йаби рпа йчIвыта йырпхьадзаз ахъвади нарахвхын Члоу кыт аткъвым рнышвынтара апны йыцIарцIахтI.
Зхъа щтIазцIаз айсыгIв, Апсны а-Фыр йхъапщыла Бейа Мзиа ауи агIан ахIбачва дгьырпырамстI, ауаса лара йшылхIвахызла агвыгIвбара дгьаунамщтуазтI. Ауи ахIатырла Апсны апны адуней программа нхауа йаналага, Согъвым Айсра а-ЧIахIра апарк апны йыцIата йбергьльымыз айсыгIвчва йырмагIну щаквдыргылырныс ахъазла йгIацIырххуа йаналага ауи а-Республика а-Министрква р-Кабинет апны хабардъа йыдзыз руысла йгIаныршаз акомиссия тшырзыналырхатI. РыцIа йбаргвыз ауыс лхъапщыла йцриква апрограмма йалалта р-ДНК ашвапха рыртырнысла йадыргылра акIвын.
УадыргIвана йшгIацIцIхызла ауи дгьымгIващатI. Инапшба Борис йпсхъа хъвади цIабыргыта йъацIаз Айсра а-ЧIахIра апарк анышвынтара апны акIвын.
Асквш 2015 июнь а 21 агIан атгIачва амаль раутI Инапшба Борис йпсхъа хъвади рткъвым анышвынтара апны йыцIарцIахырныс. «Ужвы спсы тынчхатI, йауа ухIварыквын хIпа йаба йнышвынтара ъану йдыритI, ауи йгIайтынхауагьи йырдыруаштI йцата квырмыш ъарчпуш», – лхIватI ауи агIан Мзиа.
ЙшанадзыкIьара хIбзата хIгIанхара атахъыпI
«ХIара йцIакIыта хIгьырзыквчIвакьуашым, хIапшIагылуаштI», – Апсны ауагIа руысагIв Аджьба ТIаиф йымшгIвыра апны араса йаницIан амшпхьадзарагьи ацIайыргылтI: «октябрь а 9, хваша».
Ауи асквш 1992 октябрь мыз акIвын, Апсны апны гIвымызкI цIуата айсра акIвшун.
Йара ауи ахваша, октябрь а 9 атшын, абджьар змаз акырт гвардеецква гвыпкI йнадзауата ауысагIв датшагьи хъачваквакI йыцта Согъвым апны йъабзазуз атдзы йгIаджвылырдан йбергьльым анархартала йджвыквыргатI. Ауищтара Аджьба ТIаиф йпхыцIа шцаз гьбергьльым.
Аджьба ТIаиф агвлачва зымгIвагьи йшырбуз щыбжьан агвы дыркIытI. Йхъапщыла данылкъвыцIуаз дызлалыхIваз закIыпI – йгIадзынгылуа асабиква ари азаман шаъазла ацIабырг рзынадзарныс ахъазла йхъатачIв архиви ймшгIвыра мадза анапIлагIвыри агъачва йырчвыгIалхчарныс.
Айсра йапхъахуз амшква рпны йгIашIарышвта ауысагIв йыгIвуаз амшгIвыра айсра амщтахь «ЙшанадзыкIьара хIбзата хIгIанхара атахъыпI» зхьзу книгата йгIацIырщттI. Арат ажваква ауи йызнымкIва йхIвалун амшгIвыра анапаква рпны.
Йырзахвам агIарбараквала, апсуа уысагIв Аджьба ТIаиф джьабагIа щарда йдырбахьата дырщытI. ДъацIарцIазгьи гьбергьльым.
Ауи йпхыцIа шцаз йалкIгIата гвыргIва азрымапI апсуа жвлара. Ари ауыс хъадата йгIагылитI Аджьуар Къапщ адуней комитет аунашва йацIата хабардъа йыдзыз йырзынархата йакIвшауа акырт-апсуа анйараква зымгIва рпынгьи.
Асквш 2014 агIан Аджьуар Къапщ адуней комитет аъачIвагIагIвчва апшгIара нхараква акIвдыршатI, ауаса йъагвыгъуз Согъвым район йаланакIуа Акапа кыт апны нышвынтаракIгьи аъамкIва йщаквдыргылтI. Ауыс йхътIыта йгIанхатI. Агата йаъазтынгьи агIвымакъраль экспертква йшырхIвауала, зны йгIарыдамхIвызтынгьи апшгIара гьашIадрысуашым. Йауа ухIварыквын, йшырхIвауа апшта, йцIыхъвахауа айсыгIв йпсхъа нарымдаскIва айсра цIхъва гьачпум.


Апсыуа бызшва арыпхьара амальква руыс йаквгIацапахуата АААК ахабарргарта портал гIазквчважвауа уахьчIвала Апсны утыцIта цри бызшва ъаууырдыр, йшууырдыр ауаш акIвпI.
Барганджиа Саид
Щарда мцIуата АААК ахабарргарта портал йгIаквшваз агIвыра ззынархаз Апсны апны цри бызшва арыпхьара шадыргалуа акIвын. Апсны йтамбзазауа абашталагIвчва рыхъазлагьи магIны амапI цри бызшва апхьара, йауа ухIварыквын адунейла зкьыгIвпхьадзара йнадзауа апсыуа диаспора рыхъазла цри бызшва адырра рыщайдзаква ргIахчара, руагIахъа цIасква тшрыхаргIвазара, рпсадгьыл йызлапщылу амальпI. Ауи акIвпIта, йгIахIхIырдырпI адунейла уахьчIва апсыуа бызшва йъадрыпхьауа, йъапхьауа.
Апсыуа бызшва Трыквшта апны
Репатриация ауысла Апсны аминистерства йазалху агватра азрымапI апсыуа бызшва, ауат Апсны апны йахъазымкIва анахьанат акъральква рпынгьи абашталагIвчва рарыпхьара адыргалитI.
Ауи апш программала сквшквакI цIитIта апсыуа бызшва ддырдыритI Трыквшта ашIыпIа Сакарйа апны апсыуа диаспора адкIылата йъабзазауа акытква рпны. Абызшва арыпхьара злащаквгылу репатриация ауысла Апсны аминистерства йгьи Трыквшта апсыуа культура квтаква рфедерация рацынхара акIвпI. ГIвысквша цIитIта ауат акIвзыршауа арыпхьагIв, атакIыгIв Аргвын Елис лакIвпI.
«Спны апсыуа бызшва йапхьитI уагIа 80-гIвы райхIа Сакарйа йауу йгьи ауи йачвыхъарамкIва йчIву хкыткI йрыуу абзазагIвчва, – лхIвитI арыпхьагIв. – АщардагIв сабипI. АпхьарасахIатква мчбжьыкI апны зны йакIвшитI. АгIарбараква бзихарныс ахъазла ауи шмачIу гвынгIвырапI. Ага ауаса йаъазтынгьи, йаъапI гIарбара бзи. АзджьакI йгIвуа, йапхьауа тшырбжьатI. Ачважвара рчвыбаргвыркIвапI, ауаса йашIамсуата рхъа йадынхалитI».
Аргвын Елис дызланхауа акнигаква Апсны апны йгIацIырщттI: ауат йрыдынхалтI Шамба Диана йгьи Ажиба Альдона.
«Ажва гьалам, хIарагьи абызшва йызлахIрыпхьауа адырраква адхIкIылитI. АпхьарасахIатква рпны Апсны атурыхгьи хIаквчважвитI: трыкв бызшвала ауат адырраква гьщардам».
АрыпхьагIв йшылхIвазла, а-Конгресс ахабарргарта портал апны змагIны дуу адырраква гIалыркIгIитI.
«АААК ахабарргарта портал апны агIвыраква бызшва щардала йгIаквшвитI, ауат йрыуазакIыпI трыкв бызшвагьи. Ауи швабыж йгIахIцхърагIауа уыспI», – лхIвитI Аргвын Елис.
Датшагьи апсыуа бызшва йадрыпхьитI Астомбыль йгьи Инегёль рпны, йазрыпхьауа Сандзаа Дали йгьи Капба Аира ракIвпI. Арыпхьара ахча гьазыртиуам, йызтахъу дзачIвызлакIгьи ауаъа дцата ашвъа тшаницIа ауитI.
Апсыуа бызшва йадрыпхьитI Трыквшта йхъаду ауниверситетква йрыуазакIу Босфор университет апны. Ари абызшвала алекцияква ркурс агIсквша цIитIта дгIарыпхьитI Апсны апны йгIадрийыз, йгIадзынгылыз Анкваб Гунда. Алекцияква хвыдъа йрыздзыргIвныс йахвитпI ауниверситет астудентква зымгIвагьи йъапхьауа йзапш курсызлакIгьи, йзапш факультетызлакIгьи.
Апсыуа бызшва Лондон апны
ДахIврала апсыуа бызшва ддырдыритI Великобритания акъала хъада апынгьи: Лондон апсыуа-абаза культура квта йалакву рыхъазла апхьарасахIатква мчыбжьигIадзапхьадза йадыргалитI. АбашталагIвчва цри бызшвала йалрыпхьитI Апсны йауу Басариа Лана. Ауи Лондон апны дапхьитI.
АААК ахабарргарта портал ринтервьюкI апны ауи йшылхIвазла, мчыбжьыкI апны зны гIвсахIаткI азалхта апсыуа бызшва йалрыпхьитI. АрыпхьагIв йгIалгвынгIвитI гIамтата йазалылхуа адырра цIолаква рыхъазла йшмачIчву, ауаса уахьчIвала датша амаль гьаъам: ауи ауниверситет апны лхъатачIв апхьари апсыуа бызшва арыпхьари адылкIылра атахъхитI.
Лондон апны апсыуа бызшва йапхьауа агвып рныбыжьла йгьапшым: сквшы 30 йгIашIарышвта сквшы 65-дза гIацIанакIитI. Абызшва шырдыруагьи гьапшым: азджьакI закIгьи рымдырдзауата йапхьауа йалагатI, азджьакI мачIкI йызчважвауата йаъапI. Йапымшвтауата апхьарасахIат йгIайлитI уагIа 20-гIвыкI раъара.
Акурсква рапхьагIвкI ЧкIвотуа Атакъан йшгIаликIгIауала, абызшва йалачважвауа уанрылам асхъан «ажва аламкIва, йбаргвыпI, ауаса йууырдыр йауаштI». ЙшихIвауала, апсыуа бызшва анууырдыруа «мачIтIа йгIаунапIыцIашвитI йгвынгIвыру, йшатахъу апш адырраква гIазырбауа апхьагаква, йа авеб-сайтква».
Йапхъахауа аонлайн-апхьарта
Ауаса йутахъызтын адунейла уъанызлакIгьи интернет бзита йъанхауа йъакIвызлакIгьи апсыуа бызшва узырдыруаштI. ЦIыпх адзын йапхъахауа апсыуа бызшва аонлайн-апхьарта «Алашарбага» анхара джвыквылтI. Ауи апроект давторпI Москва йтабзазауа ахIаракьатчпагIв шIа Габлиа Инал. Ауи йгIайгвалашвахитI аонлайн-апхьарта агIаныршара даназхъвыц асквш 2018 мартI мыз агIан шакIву.
«Сара зымгIва йшырдыруаш апшта ари апроект сшадынхалуа салачважватI йбергьльу абызшвадырыгIв, аполиглот Петров Дмитрий йлекция апны. Ауи йапхъахауата сйыдгылтI хIапхьарта апны дапхьагIвхарныс стахъыта, йаргьи швабыж йымагIальамтхатI. Ауи анйара амщтахь апедагогква сырзыпшгIауа, йатахъхуш алитература, апхьага адизайн йгьи йапхъахауа агвып радкIылра срыдынхалуа салагатI. Ауи акIвымкIвагьи аонлайн-платформа, акабинет йа астудия гIарыбергьыльра, аинтернет ашIарышвра агвныргIвра атахъын. Абараса сквшыкIи бжакIи рымщтахь апхьарта гIахъстIытI», – йхIвитI Габлиа.
Ужвы «Алашарбага» апны пщкъралькI йрыуу 20-гIвы райхIа апхьитI: Апсны, Россия, Германия йгьи Великобритания. Габлиа Инал йшихIвауала, агIаджвыквцIара гIальаматра азызбаз щардагIвыпI йгьи ужвы йащтагIайуа агвыпква радкIылра ауысла нхара акIвшитI. Ари агвып йрыланакIуаштI Трыквшта, Голландия, Сирия, Канаданадзара йырбзазагIвчвата апсыуа бызшва ззырдырныс зтахъкву.
«Апсны Республика абызшва политикала акъральыгIва комитет йлырхыз аметодика амальквала хIынхитI. АпхьарасахIатква арыпхьагIви астуденткви рабабара, райчважвара, азцIгIараква рыргылра руысла амальква гIанзыршауа авидеоконференцияква рплатформа апны йакIвшитI», – йхIвитI Габлиа.
АпхьарасахIат амщтахь астудентква пынхачIвы рыквшвитI – ауи авидеогIвыра йгьи йызхъысыз адырраква рконспектква. Ауи акIвымкIвагьи астудентква акурс ачат йалапI, араъа апхьарасахIатаква йрызцауа сабап злу адырраква гIаквшвитI. АрыпхьагIвчва, Шамба Аза йгьи Квициниа Амина, Трыквшта апсыуа диаспора рарыпхьара швабыж йазъазапI.
Габлиа йшгIаликIгIауала, 18 апхьарасахIаткIла йалу акурс хъада апны астудентква алфавит ддырдыритI, йбаргву абыжьква рхIваща йадынхалитI, аграмматика, аморфология, афонетика рцIас хъадаква тшрыхадыргIвазитI. МчыбжьыкI апны гIван йапхьузтын арыпхьара гIвымызкI мачIкI йайхIата йнайитI.
«Ужвы хIара рыцIа йхIаракIу акурс джвыквыгIжьитI, ауи апычIв дырраквала архъвыхра дахIврала йкIылскваз йырзалхпI, апхьага шIыц хIадынхалитI. Ауи акIвымкIвагьи мобил аццIара гIанхIыршарныс хIгвыгъапI», – йхIвитI Габлиа Инал.
Аонлайн-курсква йызтахъу зымгIвагьи тшанырцIарныс рылшитI. Ауи ахъазла асоциал сервисква рпны апхьарта анапа гIаута («Алашарбага» - аредакция ррытаразга) йгьи ауи аунашвачпагIвчва тшырзынархара атахъыпI.
Хъата щардала йалу уыжвгIанчIви адгылща
Москва апны гIвысквша райхIа цIуата йынхитI Capital School Center - 4D технология агIарысабапрала агIвыма бызшваква рарыпхьарала апрограммаква ъагIандыршаз. Аметодика давторпI, апхьарта дагIаныршагIвыпI йгьи дарыпхьагIвпI Цушба Ирина. Ауи йшылхIвауала, ари апхьарта апны йддырдыруа абызшваква йрыуазакIыпI апсыуа бызшвагьи (ауи Ирина йлцри бызшвапI – аредакция ррытаразга): аквта гIаншищтарагьи йадрыпхьитI ари абызшва.
Цушба йшгIалылкIгIауала, апсыуа бызшвагьи арахьарат абызшваквагьи рарыпхьара щатата йазалитI «пщхъатакIла йалу, шIырпшыра змам аметодика, ауи адырраква рылакIра знархару пщамалькI аднакIылитI: аудил, визуал, тактил йгьи мувиал» (мувиал арыпхьара ззырхIвауа – аинтерактив гъвы гIадрысабапуамцара астудентква апкъыгIваква йанрыдынхалуа – аредакция ррытаразга). Ауи акIвпIта, апхьагIвчва арыпхьагIв йыздзыргIвуа, адиалогкви ашвакви йрыздзыргIвуа, афильмква йырпшуа йахъазымкIва, бзита йгIарбу апкъыгIваквагьи йрыдынхалитI, ауи швабыж магIны амапI абызшва ардырра, ахъмаштылра агIалцIыртаква ргIарысабапра апны.
«ЗымгIва аналауцIахра ауат апхьагIвчва апсыуа бызшва арыпхьара йшаднакIылуаш йазынхитI», – йгIахIгвынлыргIвитI Цушба.
Ари аметодикала апсыуа бызшва ууырдыр йауитI гвып-гвыптагьи заджвы-заджвтагьи. Датшагьи, аунашвачпагIв йшылхIвауала, сквшыкI аъара цIуата ари апхьарта апны апсыуа бызшва хвыдъа йадрыпхьитI. Ауи йапхьарныс зтахъу ъащардагIву йгIалцIла адукви асабикви рыхъазла кIьыда-кIьыдата агвыпква рарыпхьарасахIатква адыргалитI.
«ХIара швабыж хIхъа аладупI цри бызшва арыпхьара ъахIзадгалуа ахъазла, зхъахIара мачIу абзазагIвчвагьи гIадхIкIылырныс ъахIылшауа. Москва апны апсыуа бызшва арыпхьара, ауи атшауацIнарыхра хъадата йацхърагIауа Москва апсыуа диаспора ракIвпI», – лхIвитI Цушба.
Апхьарта апсыуа бызшва арыпхьара йгIадыркIылитI Москва йтамбзазаквауагьи. Ауат рыхъазла йакIвдыршитI скайпла аонлайн апхьарасахIатква.
Абгата йгIауахвырквын Цушба Ирина анхара агIарбараквала дразыпI.
«Швапха щарда хIымапI хIстудентква пычIв дырракIгьи рымамкIва апсыуа бызшва йапхьауа йаналагуз йгьи йапхъахауа акурс апщымызкI рымщтахь дырра бзи ангIадырбуз. Ауи дара апхьагIвчва йырхъазымкIва йгIалыркIгIитI раргванква, рыгIвзачва, анчва-абачва. ХIара апхъахьылагьи йагъьхIчIвырныс, тшауацIнахIрыхырныс хIмурадпI апсыуа бызшва арыпхьаща», – йгIацылцIахитI Цушба.
Апсыуа бызшва ага ймайрамызтынгьи, шIырпшыра змам бызшвапI, йхъаду ауи адунейла апсыуаква йраргвану цри бызшвапI. УыжвгIанчIви амальква гIаурысабапуамцара йууырдырныс уылшуштI. Багъьата йхъатаукIрыквын, йуыквшвауа арыпхьаща гIалхта уамайчуата ухъа уадынхалырквын – аклассика методика йгIашIарышвта 4D апрограммаквадза, аудитория арыпхьара аквпшыра йгIашIарышвта авебинар амальква, аскайп амальква рпныдза. Ауи акIвпIта, адахIвраква швымазтI!


Апсны апны «Апсны абльын Ду» – хIва йызпхьауа апхъанчIви хъахчага уыхваракI аъапIта ауи йамгIандзу ауыжвгIанчIвиква тамамта йгьырзыдыруам. Йалныс ауыпI азцIгIараква зымгIва джьауап гIарнатырныс сынчIва апхын зырхъйара йалагаз анаука проект.
Ардзынба Аста
Апсны абльын урата йамула Китай абльын Дуи Иран апны йаъу Горган Бльыни рымщтахь адуней апны йхпахауата йгIайитI. Апсны абльынгьи «Ду»-хIва йапхьитI. Ауи Келасур дзыгIв угIалагата Ткъварчал къаладза километр 160-ла тшараутI, азджьакI йшырхIвауала, ауи Ингурдза йцитI. «Келасур бльын»-хIвагьи йызпхьауа ауи абльын ахъагылаква швкIпхьадзара йнадзитI. ЗакIипхьадзагьи агIметркI уалагата жвыгIвметркIдза хIагIарата йызму багъьата кIьыдапI.
Ауи акIвпI тамамта йырдыруа Апсуаква рбльын ахъаз. Ужвы йъагIадзазгьи йхътIыта йгIанхитI азцIгIара: дызда ауи зыргылыз, йызйыргылызгьи ачIвыйа?
«ЦIлацIычвла йхъгIву»
Ари апхъанчIви хъахчарта йауата уахьчIвала йгIанхахта йаъу айхIарала йхъвашаз ахъагыла кIьыдакви абльынква йгIархъшвалыз атшыт-мыткви ракIвпI. Зыхьыз хъара йгаз агIамдагIвы Дюбуа де Монпере Фредерик йшйыгIвуа акIвызтын ХIХ асквшышв йапхъахуз аъарагIвшара агIангьи ауи ауаса йцахьан. Зыжвлала Франция йауу ауи ашвейцар хъацIа ХIХ асквшышв асквш 30-ква рагIан сквшквакI руацIа КIавкIаз шабгу – Апсынгьи алата – йгIамидун.
Абар ауи йгIвыз: «Ари абльын Келасури апны йгIалагун; амшын атшпы аурала тшызрауыз йхъвашаз уыхвара дукI йадхIалхыз, ацIлацIычв йхънагIваз ахъагыла ауи абльын хIагIа ахъа алагIаджвыквылуата йаъан; ужвы йабгата йгIанхаз абльын акIадза ахъыквла йцитIта ауаъа датшагьи аларыхъвашараквакI тшырпнащылхитI… Ари акрополь агваныла агъыцIара апны датша бльынкI ахъа джвыквылуан, ауи Кодор апсыхIвала хъахьыла йхъалуанта акъраль аквтала йцауамцара шта ду гIацIанакIуан – йапхъахауата уыздгылуа ащхъаквагьи гIацIанакIуата. Ауи акIвпIта, ауи абльын Маркъвыли Гализги дзыгIвква ащхъаква рпны йгIарыцIаркIуа апсыхIваква гIакIвнаршун, Бедия ахъахьла йцунта Енгур апны йалгун».
Апхьахьа йынхара «КIавкIаз агьагьара гIамдара» йалайцIаз аквчважвараква швабыж магIын ду зрыму – ауат Апсны абльын шгIаншаз ауысла наука щата змаз йапхъахуз гIвыран. Дюбуа де Монпере йгIаликIгIитI ари ачвахъабага аныбыжь щаквуыргылырныс шбаргву, ауаса абльын хIэра гIатамылскIва сквшышвквакI шатахъыркIваз аурымква йдыргылта йгвы шгIвауа йхIвитI. АгIамдагIвы йшипхьадзауала, аурымква ауаса араъа йбзазуз йайсгIвыз ауагIахъаква тшырчвхъырхчун.
«Ауат ауи агIамта йахцIарапI, – йгвгIанаграква цIхъва рититI Дюбуа де Монпере, – даргьи Гераклея Херсонес, Босфор республика, Фракия Херсонес датшагьи шта щарди аколониякви злакIвыршаз ауыхвараква рапшта йчпапI».
Апсны абльын шгIаншаз ауысла ахъвыцраква
Де Монпере йгвгIанаграква абльын агIаншара ауысла «Антика теория»-хIва йызпхьауа йаццитI. Ауи атеорияла багъьата йчпу, йауыру ахъахчага уыхвара хIэра апхъала йапхъахуз асквшызкь йгIвбахуз аъарагIвщара агIан уыжвгIанчIви Апсны ашта йгIаталта араъа ужвы Согъвым ъагылу апны Диоскуриада, Очамчыри Пицунди ъану апынква Гюэноси Питиунти акъала-колонияква гIанзыршаз апхъанчIви урымква йдыргылтI.
Ауаса ауи – гвгIанагракIпI. ЙаъапI датшагьи.
Ауи апшта, хIэра VI асквшышв атурых шаквшахIатула Амшын КвайчIва алагъь-мараташварта тшпква рпны ауи азаман агIан амахъарыхъвара змаз агIвкъралькI – Ирани Византии – разыгIальаматраква апшIахтI. АзджьакI йшырхIвауала Иран Лагьь КIавкIаз йауата йрыцызкIуаз ауагIахъаква рцхърагIарала ауи ашта Византия йгIашIнагарныс мурадта йынкъвнацун, йызнымкIвагьи йзынйуз хIабасабата йаладрыхъвашауа ауаъа йгIаталтI. Византия ауат агIагвыквсраква рапхъала араъа йаъаз аполитика гIаныршараква йрангIалуамцара акъалакви атшрыбагъьартакви зланакIуаз ахъахчага ргIапсра ауацIнахырныс алшатI.
Апсны абльын йапшым архъвыхыгIвчва йа авизантийква, йа аперсква йырнапIылата рхIвитI. Ауи зчпаз авизантийква ракIвта йызпхьадзауа йшырхIвауала абльын андыргыл аимператор Юстиниан I Византия данырхъадаз VI асквшышв агIан акIвпI, йаргьи Лагъь КIавкIаз ахьыла йгIаргвыквсквуз йырчвнахчун.
Анахьанат йшырхIвауала абльын VI асквшышв агIан ауи азаман мараташварта КIавкIаз апны амахъарыхъвара Византия йрамазакIуаз аперсква ракIвпI йзыргылыз.
Апсны атурых апны Апсны абльын агIаншара ауысла ужвы йъагIадзаз рыцIа зщапIы багъьата йщаквгылу амегрел теория акIвпI. Ауыла ауыхвара ангIанша ари ашта амегрел ахI Дадиани Леван унашва анахъицIуз ХVII асквшышв аквтаква рагIан акIвпI.
ЙаъапI датшагьи рхъвыхыгIвчваквакI – ауат ахъахчага аргылра атурых гIвшIчIваракIла йалата дрыбагъьитI. Ауи апшта апсуа йгьи асовет археолог-кIавкIаздырыгIв Соловьев Лев йшипхьадзузла абльын V – VI асквшышвква рагIан йдыргылтI, уацIыхъван – Х – ХII асквшышвква рагIан – ауи йаладырхIахтI йгьи йгIадыршIыцхтI. Ауи апш лкIгIара йчпатI апхьахьа абльын акIьышвытраква гIайпшыхвта ауат шгылу йгьи йандыргылуаз ауыхвагIвчва пкъыгIвата йгIадрысабапыз анийырдыр амщтахь.
Абльын акарта
Апсны абльын йауацIыхта, цкIы-цкIы заджвгьи йъайймырдырс акIвпI ауи андыргыл ауысла азцIгIара аджьауап агIаура рахIагьи йызрыбаргвуа. АтурыхдырыгIвчва ргIвыраква рпны ауыхвара урати хъагылати йамунадзара ауысла йрынкву гьаквшвум.
Йапхъахауата Келасур бльын йалыргата йаквчважваз апсуа турыхдырыгIв Воронов Юрий йакIвпI. Ауи йгIвыз акIвпI ужвы йъагIадзазгьи архъвыхыгIвчва йгIадрысабапуа. АтурыхдырыгIв абльын ахъвква ъанызи ахъагылаква ъаныргIалызи ъагIарбу карта лихтI.
«Апсны архитектура чвахъабагаква рдуней апны» гIвыра апны Воронов Келасур бльын йахчауа ачIвагъвара аура километр 100 аъара йнадзауата йхIвитI. АтурыхдырыгIв йгIаликIгIитI ауи ачIвагъвара ахъа Келасур дзыгIв амшын йъалалуа апны йджвыквылта Ингур агъьма тшпы апны йаныргIалу Лекухон кытдза йшцауа.
МагIны амата йгIаликIгIитI Воронов Клухор бльын йапымшвтуата йшаъамыз.
«Ауи зыргылуаз ашIыпIа аъаща къвльейта йгIадрысабапуан. АчIвагъвара хъада йгIацIанакIуа акилометр 58 йрыуата бльын ъагылаз километр 25 рпны акIвын, ауаса ауи аргылра ахъазлагьи нхара щарда атахъхатI – ауи кубометр зкьы 180 йнадзитI. Келасур амшын йъалалуа апны угIалагата Геджир дзыгIвдза (Ткъварчал амараташвартала унаскIьата) абльын абжьараква йшалу километр 33 йнадзитI. Ауат ъаму уъазымцауа ащхъа шIыпIа пшдзаква рпны акIвпI: абыхъв къвырчква, ашIыгIвгIвыраква ъаму, абыхъвбжьараква ъатшву», – йгIвитI атурыхдырыгIв.
Ауи йшихIвауала абльын йалачпу ахъагыла 279 йрыуата 275 Келасури Ткъварчали рбжьара йгылапI. Ахъагылаква ащардала метр 40 угIалагата 120-дза рызбжьапI. АйхIарала апхъапхъа ахъагылаква щтIырхуанта уацIыхъван ауат бльын рбжьарчпахуан, йгIаликIгIитI Воронов.
АпхъанчIви гIамта амадзаква гIадырра
АпхъанчIви уыхвара ауысла ауыжвгIанчIвиква йрыму азцIгIараква зымгIва джьауап рытра ахъазла асквш 2019 июнь агIан Апсны апны йауацIыху анаука проект «Апсны абльын ду амадзаква» архъйара джвыквырцIатI. Ауи «Амшра» фонд ацхърагIарала апсуа турыхдырыгIвчви археологкви ргвыпкI йакIвдыршитI.
«Амадзакви алокIкви рзаман агIвстI!» – йрыбагъьитI ауи ауысла апроект йалу атурыхдырыгIв, АБИГИ археология хъвшара анаука нхагIв айцIба Кайтан Шандор.
Апхьахьа дшхъвыцуала хIызту агIамта агIан йатахъу археология пшгIараква акIвыршара атахъыпI – ауат щарда хIзыгIахъыртIуаштI.
Апроект йапхъахауа ахъвы апны апхьахьаква Апсны абльын Ду йаланакIуа ауыхвараква ддырдыритI. Ауат абльын аура тамамта йыршвара, ахъагылаква йрызбжьу зъара йнадзауа
дрытамамра ахIатырла GPS координатква щаквдыргылитI. УахьчIвала Воронов Юрий йкарта апны йгIарбу ахъагылаква йрыуата 200 райхIа гIарпшыхвхьатI.
Картан йгIаликIгIитI гIвыраквакI ауыхвара Ингурдза йнадзауата йшырну, ауаса ауи уахьчIвала йгIадырцIабыргхьата йгьаъам. Абльын агIвадахь-марагIайырта хъата аъадзазтын апхьахьаква ауи гIарауырныс ргвыгъапI.
Келасур бльын агIапшыхвра археологиягIваца ахъазла гьакIвым йгIаурысабап йызлауаш, кьнагьаш гьазгIайгуам Кайтан. Ауи дшхъвыцуала ауи Апсны ари ашта апны атуризм тшауацIнарыхрагьи мчыта йарыцIсуаштI.
Абльын андыргылыз, ауи здыргылыз йа аура тамамта зъара йнадзауа руысла йалыргата закI анузыхIвуш апроект йгIацIанакIуа ауысква зымгIва анакIвшара акIвпI, йгIацицIахтI атурыхдырыгIв.
Архъвыхраква йапхъахауа рхъвы асквш 2020-дза йнайуаштI, ауи амщтахь абльын аурала ажраква джвыквырцIуштI.


Адуней апсуа-абаза конгресс ашIыпIа хъвшараква рынхара агвынзыргIвуаши чкIвыныргIа йрыцынхуши анхагIвы йъанатIа гIвыджь азабакIитI. Ауат заманкIдза руысхаща дырхъвыхуата анхара йаладыргатI.
Барганджиа Саид
АААК ашIыпIа хъвшараква рынхара агвынзыргIвуаши чкIвыныргIа йрыцынхуши анхагIвы дгIалхрала анкъвакъвра агIарбараквала гIвыджь гIалырхтI. ХымызкI руацIа ауат агIвычкIвынчва акоординатор йхара атахъу ауыс дырхъйауата йынхуштI, ауи амщтахь АААК аунашвачпагIвчва заджв дгIалырхуаштI.
Анкъвакъвра йцIыхъвахауа ахъвы апны гIвыджь дырхъвыхуата пIатла шрыртуаш анкъвакъвра аъаща йгIанахIвитI. Ауи апIатла аналгара агIвыджь рыуа заджвгьи АААК нхара днармахвнысгьи ауаштI.
Афинал йалашваз агIвыджь АААК ЙхIаракIу асовет аунашвачпагIв Эгьзакь Мусса анкъвакъвра йалакваз данрачважва амщтахь йгIалырхтI. Ауи а-Конгресс агвып апсуа-абаза уагIахъа рыхъаз магIын ду зму ахачIвква рырхъйара йшазынхауа гIаликIгIатI: Апсни Къарча-Черкеси рпны йахъазымкIва адиаспора ъабзазауа акъральква зымгIва рпынгьи ауагIахъа адкIылра, цри бызшва, ацIасква, агвбайара гIахчара йгьи тшауацIдрыхра. Пандемия йгIалцIла ашIакIраква ъадзащаквгылаз йашIадрысыз анхара ужвы рыцIагьи мчыта йджвыквцIахра атахъыпI. АААК апахь йгылу ахачIвква рырхъйара рыласра ахъазла акIвпI нхагIвчва шIыц гIахвра затахъхазгьи.
«Ауыс рыцIа йаквыргIапсу нхагIвы дгIалхIхра ахъазла хIара анкъвакъвра адыгIгалтI. ХIара ашIара харзына хIымапI – дырра зму, йджьгару, йхъадахугьи – зуагIа, зкъраль рыхъазла згвы цхIауа», – йхIватI Эгьзакь Мусса.
АААК архъйагIв секретарь Гьыцба Инар йшихIвазла, анкъвакъвра 30-гIв гIалалтI.
«ЗымгIвагьи рдырраква бзипI, анхара йазгIашыкъпI, рхIальлагьи йпшдзапI, ауысхарагьи йазычпапI, агIвыма бызшваквагьи рдыритI. РахIа йхъадахугьи – гвалымсра гьрылзымбгIатI. Ауи йгIалцIла заджв-гIвыджь гIарылухырныс гьмайрамызтI», – йхIватI Гьыцба.
Йаргвану ахмызкI руацIа йгIалырхыз агIвыджь хачIв апхъата рпахь йгылазлуштI йаъу АААК ахъвшараква руысхагIвчва йрыцта апроектаква рырхъйари Апсны апны ахъвшара шIыцквагьи гIаныршари.
Акоординатор йхъвдаквцIараква
* АААК ашIыпIа хъвшараква ргIаныршара, АААК а-Устав йгIанахIвауа амурадкви ахачIвкви рыпкъ йтата ауат жвлара магIны зму проектта йдырхъйуш, уыста йырхуш лыхра джьгарта далазара;
* ашIыпIа хъвшараква рынхара рхъвыхра, ауат рхачIвква рыцIа йнардзата йдырхъйара ахъазла рацынхара аныргIалра;
* ашIыпIа хъвшараква йлырхыз ауысква андырхъйауа ауат рыцIа сабап щарда шгIаргуаш апшта йагвныргIвра, апроектква рлыхра апны зджьакIы йдырхIахьаз ашвапха бзиква гIарысабапра;
* АААК ашIыпIа хъвшараква йакIвдыршауа ауысквала йатахъу ашвъаква агвныргIвра, ауат ашвъаква рхъвыхра, АААК аквта уысхарта йшырщтийуаш ахъпшылра;
* йхъгалраква дырхъымсуата анхара агIарбараква азкIкIра – аунашвачпагIвчва анахIвара нхарата йакIвшаз ауысла йатахъу ашвъаква рыхIазыррагьи алата;
* ансисквша йакIвшалауа «Абаза» Культура-спорт фестиваль адгалра ацхърагIара;
* ашIыпIа хъвшараква уыста йакIвдыршауа ахабар АААК ахабарргарта портал аунашвачпагIви анхагIвчви йаназаману йдырдырра;
* ЙхIаракIу асовет аунашвачпагIв, архъйагIв секретарь, аппарат аунашвачпагIв апроектква рырхъйаща цIбата йацIырбауа ласыта йыррайшахра, апхъахьыла ауат рапш анхара йшгIаламшвахуаш амальква нахвра.


АААК уахьчIва Апсны апны цри бызшва тшазубжьа йъауаш гIаннардырыныс, амальта йаъакву рылкIгIараква архъвыхырныс, акъаруква зымгIва адкIылра атахъи йатахъыми алнаргарныс уыста йакIытI.
Барганджиа Саид
УыжвгIанчIви апсыуа жвлара – «ХIыбызшва хIчвыдзитI» – хIва йгвжвайитI. РыцIа-рыцIа ймачIхитI йшхвыцыркIву апсыуа бызшва здыруа йа мурадта йызкIыта ауи ззырдыруа ауагIа. ЦIабыргыта, ауыс баргвыпI, ауаса тамамта уадгылырквын йуызгIацарпахуашта йаъапI, рхIвитI аъачIвагIагIвчва. Йгьи абызшва зымдырдзуз ауагIа уыста йырчпата ауи шддырдырыз, йалачважвауагьи йшалагаз ашвапхаква гIаргитI. Щта, уахьчIва апсышва тшазубжьа йабауаш йгьи йшпауаш? ДзачIвызлакIгьи йхъата, йтгIачва рпны дгIалагата абызшва ахчара дацхърагIарныс шпайылшуш? Арат азцIгIараква джьауап хIызрытуазтын хIапшыпI.
Индивидуальный подход
Абызшва ардыррала уахьчIвала рыцIа узынйауа амальта йаъу хъатачIв арыпхьагIв дгIалхта ауи тширыбжьара акIвпI. Ари амаль рыцIа йызлагъьу щардапI. АрыпхьагIви апхьагIви дара рыцIа йанырзаквыршвауа асахIатква апхьараква йырзалырх йауитI, йхъадахугьи – апхьагIв кIьыда йыхъаз рыцIа йкъвльейу амаль рызгIалхитI. АйхIарала арыпхьагIв хIазырта йаъу бзитагьи тшгIазырбахьата йпхьадзауа амаль гIалихитI йа йапшым амальква йгIархъихитIта йара дызланхуш апхьара ргIапсщакI лихитI. УахьчIвала арыпхьагIв сахIаткI дуыдынхалра ахъазла сом 300-500 азутйитI. АйхIарала арыпхьагIви апхьагIви ранйаракI сахIаткI йайхIата йагитI.
Апсыуа бызшвала арыпхьагIв Апсны акъалаква зымгIва рпны дуауаштI. Ажва ахъазла, Согъвым йауу ажурналист йгьи афилолог Тхвазба Нона 12 сквша цIитIта апсышва йалрыпхьитI. Ауи азаман ауацIа ауи уагIата швкIгIвы райхIа абызшва йазылбжьатI. Йалрыпхьакваз дугьи хвыцгьи рылапI, ащардагIв Трыквшта, Иордания, Сирия йгIартыцIта йгIайхыз ауагIа ракIвпI. Ауаса йара Апсны йауаквугьи алымрыпхьауата дгьгIанымхатI.
«Сара апсышва йасрыпхьауа саналага арыпхьаща амаль лыхьхата йгьаъамызтI. Схъатала материал азскIкIуамца саланхун. Йасрыпхьаквуз райхIарагIв абызшва гьрымдырдзузтI. Ауаса йхъзымрыпауата мчыбжьыкI апны хын йсызгIайквуз апхьарагьи агIврагьи тшазырбжьун, йчважвауагьи йалагун – азджьакI рыцIа йагъьта, азджьакI йырчвыбаргвта. БыжьгIвыкI бзидздзата йчважвауа йцатI», – лхIвитI арыпхьагIв.
Ауи йгIалылкIгIитI апхьагIвчва рыуа азджьакI ауырата – хысквша – йшлызгIайуаз. Ауаса ауи йапшкву гьщардагIвым. АйхIарагIв сквшыкI аъара йа рыцIагьи ймачIта йлызцатI.
«Ауыс дахIврала йахъвдаквыцIра ахъазла йара апхьагIв йазгIашыкъра щарда апщылапI. Апсыуа бызшва, кьангьаш аламкIва, йузырдыруаштI, ауи йаквшахIатхауа ашвапхаква аъапI», – дацIачIвагъвитI Тхвазба Нона.
Ужвыгьи арыпхьагIвкI – Апсны ателебара апны агIатраква акIвзыршауа Абшилава Лана – апсыуа бызшвала йалрыпхьауа далагищтара щарда гьцIуам. Ауыгьи йгIалылкIгIитI апхьагIв йгвы азыщтIамызтын арыпхьагIв йгIапсара кIара шгIанамцIгIуш.
«Йасрыпхьуш санйабадыруа зынла ауи абызшва шидыруа сапшитI, ауи амщтахь акIвпI сшйыдынхалуаш анлысхуа. Ауи акIвымкIвагьи, йсызгIайуа азджьакI йапшым анхартаква рпны йынхитI, саргьи ауат рыцIа йгIартахъхуш йшазызбжьуш сащтапI. АзджьакI апсышва ахъаз раргванква йаларачважварныс акIвпI йыззыртахъу. Сара апхьара сахIатква апхьагIв
абызшва дшаланахIвуш апш йансыргIалитI, ауахьауаъа йара йшитахъу акIвпI йшйылайкIуаш», – лажва цIхъва алтитI Абшилава.
АкъральыгIва программаква
Апсны ауагIа р-Абашта айсра шалгабыргуаз апсыуа бызшва атшауацIыхрала Фонд гIандыршатI. Асквш 2016 январь йгIашIарышвта ауи Абызшва йазынарху аполитикала къральыгIва комитетхатI. Акомитет аунашвачпагIв йтарагылыгIв Аршба Тамила йшылхIвауала, акомитет йапшым арыпхьараква щардата йаднагалтI, ауаса ауат сабап дукI гьгIарымгуазтI. Ауи апшта, цIыпх Согъвым апны апсыуа бызшва тшазыбжьарала хвыдъа апхьараква гIандыршатI. Ауи ахабар Апсны ажвлара хабарргагаква зымгIва йдыргатI, йгIахIгвалалыршвахитI Аршба, ауаса зцри бызшва ззырдырыныс зтахъхаз швабыжта ймачIыгIвдзан. Ажва гьалам, апхьараква акIвшатI, ауаса ауат йшыртахъыз апшта щардагIвы гьрызгIаланамыркIтI, сабапта йзызпшуазгьи гьгIарнамттI.
«УахьчIва ауат рапш апхьара гьаъахым. Акомитет абюджет асабиква апсыуа бызшва йызладрыпхьуш ахча аларцIатI. ХIара йхIгвыгъан асабиква апхьарта йазхIрыхIазырырныс. Ауаса акъральыгIва ахча гьнамхъатI, хIаргьи ауи апроект ахъахIрысра атахъхатI», – лхIвитI Аршба.
Ауи йшылхIвауала, сынчIва апсыуа бызшва акъральыгIва уысхартаква рынхагIвчва зымгIва йшддырдыруаш проект лырхтI.
Ауыс йшалакIу даквчважвауата, Аршба Тамила йгIалылкIгIитI уахьчIва, хъатакIла йгIауахвырквын, дара ауагIа апсыуа бызшва ддырдырырныс йгьащтам, анахьани ахъаталагьи – йаквнагауа къральыгIва ргIапсща гьаъам. Абызшва йазынарху аполитикала акъральыгIва комитет абюджет гьдууым, уыста йхара атахъу зымгIва рыхъаз ахча гьнахъум – ауыс зкву гIахIгвынлыргIвитI ауи.
«Проект щарда ашвъабгъьы йшану йгIанхитI», – лгвы йасуата йылхIвитI Аршба.
ЙалкIгIу гватра азалнахитI апсыуа бызшва арыпхьара Репатриацияла ареспублика аминистерства: ауи йара Апсны апынгьи арепатриантква рыхъазла агIвыма къральква рпынгьи абашталагIвчва рыхъазла – йгIахIахвырквын, Трыквшта апны – абызшва арыпхьара аднагалитI.
Апхьарта ауыс зкву
АААК акорреспондент дзачважваз аъачIвагIагIвчва щардагIв апхьартакви асабигIзартакви рпны цри бызшвала апхьараква радгалща ахъазла йгъьитI. Ужвы йшцауала, асаби асабигIзарта йа апхьарта дцитI-хIва ауи ауаъа апсышвала дчважвушта багъьата йгьузыхIвушым. Ауи йайчвахугьи – абызшвала йчважвауата ауаъа йцаз йныйыжьхырныс закIы гьазхIвам. Ауаса гвы ауымтуашта йгьаъам апхьартипхьадза йара алкIгIараква шаму, ауат ацри бызшва арыпхьара апынгьи йшгIанахIвауа.
Гагра район йаланакIуа Алахьадзыхь йапхъахауа апхьарта адиректор Бейя Саид унашва зхъицIауа апхьарта апны апсыуа бызшва бзита йадрыпхьауата йпхьадзитI. Ауи йшихIвауала, арыпхьагIвчва апхьагIвчва ахъаз апрограмма рзынадырдзара йахъазымкIва асабиква абызшва йшалачважвуш йащтапI.
«Апхьарта урышв апхьартапI, апсыуа бызшвала арыпхьащагьи абызшва зымдыруа асабиква ракIвпI йыззалху. Архъвыхраква йшгIаркIылсуа уапшрыквын [хIапхьарта апны] ауысква рыцIа-рыцIа йшагъьхауа гвы аутитI», – йхIвитI Бейя.
Апсыуа бызшвала арыпхьара апны баргвырата йзынйауа ауысла азцIгIара джьауап гIайтуата ауи йгвы йгIанагуаз хIыцагIвишатI: абаргвыраква гIазлыцIуа ауагIа абызшва ддырдырырныс ъартахъым акIвпI, ауаса йанаъазара ауат ргIариква абызшва дуырдырыныс рахIагьи йбаргвхитI.
«Ан-абачва ашшлитI апхьагаква рпны йгIаргвнымгIвуа шщарду, ауипхьадза арыпхьагIв йа абызшва бзита йыздыруа рыгвлачва тшырзынадырхара шатахъхауа. Ауи цIабыргыпI. Са сшапшуала, асабиквагьи дара абзазагIвчва йалакIыта йгIауахвыргьи рансимш бзазара апны, анхарта апны абызшва йазыбжата йгьырбум», – йхIвитI апхьарта адиректор.
Бейя йгIаликIгIитI апсыуа бызшвала апхьарта апрограмма мурад хъадата йаздыргылуа тамамта йгIаугвынгIвра шатахъу: «апхьагIв архъвыхраква дахIврала дшзыркIылсуаш апшта дурыхIазырра акIвма, момкIва дапхьауа, дгIвуа, дчважвауа дубжьара акIвма»?
«УахьчIвала апхьартаква ахачIвыкI акIвпI рымч рыцIа йызквхъауа – архъвыхраква. Йаргьи цIабыргыта асабиква архъвыхраква бзита йыркIитI. АпхьартагIвацаква абызшва ауыс гьырзырхъйушым», – ари апш хъвыцра дазгIайитI ауи.
АтгIачва апны айчважвара
Ажва аламкIва абызшва ауысла апхьарта хъадата йаъу атгIачва акIвпI. Швапхата дгIахв йауаштI ргIариква цри бызшва йазырбжьара шатахъу тшазыздыруа атгIачва йгIарылцIыз, аунагIва апны йанакIвызлакIгьи абызшвала йчважвауа сабикI. Хвысквша йырту Ачба Соломон йани йаби дрыцта Гудаута къала апны дбзазитI, йапхъахуз йажваквагьи апсышвала йхIватI. Абарауаса ауи йыбызшва йцридзата йзалтI. Урышв бызшвала ауи дчважвауа далагищтара дукI гьцIуам.
Соломон йан Вардания Инга йгьцIалкIуам асаби апсыуа бызшвагIвацала дйачважварныс апхъапхъа йшылчвыбаргвыз.
«Сара схъаталагьи апсышва ауи апш цкьата сгьзалачважвум, схъапщылагьи ауи бзидздзата йгьидырам. Ауаса хIара хIхъа йтахIкIытI хIсабиква рцри бызшва шырдыруаш. Йаргьи йара ауаса йалтI. Апхъапхъа быргвын – «йгьсылшум» – шхIхIвузымцара ауи хIазцун. Асаби дъадзахвыцыз ажвата йыгIдыруаз хIызхъун, ауи ддухандзыкIьа хIаргьи хIдырраква йрылахIырхIатI», – лхIвитI Вардания Инга.
Ауи йгIалгвалашвахитI ргьагьара зымгIва – рыгIвзачва, рзаъачва, рыгвлачва – рпа апсышваламкIва ймачважварныс йшрыхIвуз. АпхIвыс йшылхIвауала, ауи гьмайрамызтI, ауаса абзазара йшгIанарбазла, йузахъвдаквымщтуаштагьи йгьаъамызтI.
ЗныкI ан лпа асабигIзарта данджвыквылра йуысква шцуш дахъгвыргIвауа даъан.
«ХIара асабигIзарталагьи агIзагIвылагьи йхIызшан: асабиква ауаъа апсышвала йчважвитI. Сара спа йыбызшвала дъачважвауа схъа ду йснарбахитI. Ауи апсыуа бызшвапI дызлахъвыцуа, урышвла закI анихIвуш апхъапхъа апсышвала дхъвыцта уацIыхъван йхIвуш урышвла йшатайкIхуа йылубгIитI», – лгвартраква хIыцагIвылшитI Вардания.
Апсыуа бызшва агIащаквыжьра дзачIвапсыуазлакIгьи йуыспI. Цри бызшва зымгIва йрапхъата йъаудыруаш аунагIва акIвпI – ауаъа апсыуа бызшва гIагIвынггIара атахъыпI. УацIыхъван атгIачва йрыцыркIуата ауи ауыс ацдырцара рборчпI асабигIзартагьи, апхьартагьи, ауниверситетгьи, йатахъызтын – ахъатачIв арыпхьагIвчвагьи йазалху апхьараквагьи. УахьчIвала арыпхьаща амальквагьи апсыуа бызшвала арыпхьара йазалху ахчагьи мачIызтIхIва – ауи гьхъадам. Йхъаду дасузлакIгьи йапхъанчIвиква йзыгIархчаз, датша закIгьи йапшым йцри бызшва йдырра йтахъыта йхъатала йапхъахауа ачIвырхъа атипта айрышта ауи дазцарныс акIвпI.
Апсны утамкIва апсыуа бызшва шууырдыруаш йгIаквчвжвитI йащтагIайуа хIгIвыра.


Асквш 1989 август а 25-26 агIан Согъвым апны КIавкIаз ащхъа уагIахъаква рассамблея (рконфедерация) йапхъахуз айззара ду акIвшатI. Апсны ауагIа р-Абашта айсра агIан гыларта хъада змаз ари адкIылара гIаншищтара йцIуа асквш 30 йадахIвуата АААК ахабарргарта портал ауи шгIаншаз знархару абзагIвра дрыхIазыртI.
Ардзынба Аста
Апсны ауагIа р-Абашта айсра атурых йахагIвазу зымгIвагьи аунашва рдыритI КIавкIаз ащхъа уагIахъаква рассамблея, ауи ангIанша амщтахь гIамта айшысла Конфедерацията йырчпахтI. Ауи магIны амапI, йшпакIву ухIварыквын адкIылара уыс ду архъйатI апсуа ры акырт кIыгIвчва йрайгIайра ахъазла. ЙалкIгIата ауи зтахъырала Апсны айсра йпшцIалуаз ауагIа рымгIвайсра адгалра йаквта хъадата йщаквгылан.
Ащхъа республика йашIырпшын
КIавкIаз ащхъа уагIахъаква рассамблея Апсны ауагIа р-Абашта айсра гIалагарныс хысквша аъаркIвата йгIаншатI, асквш 1989 август а 25 агIан. Ари атшын Согъвым Апсны аминистрква р-Совет аконференц-зал апны Ассамблея йапхъахауа айззара ду акIвшатI. Ауи йалан Апсны йгьи Лагъь КIавкIаз ареспубликаква ргIащтийыгIвчва 500-гIв райхIа йнадзауата.
«Акъала хъада йтабзазуз акыртква ауи атшын рунагIваква йгьгIарджвылымцIуазтI, зыбызшвала йкыртгIвацаз Апсны аунашвачпагIвчва йгIацIдыркъьан Тбилиси йцатI «йкьангьашырныс ахъазла», – йгIвитI ауат агIаншараква дгIарыквчважвауата «Апсны Республика» газет аредактор хъада Кураскуа Юрий.
Кураскуа йшипхьадзауала, Апсны акырт унашвачпагIвчва йрылархIватI КIавкIаз ауагIахъаква ртшадкIылра ауат рфашист гвыгъара мадзаква рырхъйара йзапшIагылуаш къарута йшгIаншаз. Ауи атлахан Грузия ССР йаланакIуаз Апсны АССР йгьи ГIвадахь Осетия автоном область рбзазагIвчва апсуа, асатин угIахъаква рхъвыцщагьи гIатадымрышвуата СССР йгIарылцIхта тшдыркIьыдарныс ргвыгъан.
Ауи агIан Согъвыми Тбилисии разазаъащаква швабыж йаквыргъвгъван, ауи апны йгIанымхауата йхътIыта йапшIагылхьан. Ауи асквш 1989 июль мыз агIан йгIаншатI. Апсны акъала хъада апны апсуакви акырткви анажвысыл амщтахь Грузияла Согъвым йталырныс йгIахIвынчIун уагIа зыкь 30-гIв йнадзуз аколонна, ауаса Очамчыра апны Аалдзга дзыгIв ацхIа ашIыпIа йашIаркIытI.
Арат аквыргъвгъвараква КIавкIаз ащхъа уагIахъаква рассамблея агIаныршара апхъала йакIвшатI. Апсуаква йрылархIвун рыцхIагIа шрызгIайуа йгьи абараса Грузия йддырдыруан рхъазы йшгIанымхуш, КIавкIаз ауагIахъаква апсуа уагIахъа йшгIарыцIагылуаш, йатахъхузтын Тбилиси ргIагвыквсра джьауап шырзатхуаш.
АдкIылара дахъадахатI аполитик йгьи ажвлара уысхагIв Шанибов Муса. Ауи уадыргIвана йшйырзахвахызла, КIавкIаз ащхъа уагIахъаква рконфедерация ззыгIандыршаз акырт властнкъвгагIвчва ймыгIвхъыргуз Апсны ауагIахъа гIальаматраква гIахчара ъатахъыз акIвын.
КIавкIаз адкIылара ахьыз, ауи алаща йгьи алшара асквш 1918 агIан йгIаншаз, Лагъь КIавкIази Апсни зланакIуаз Ащхъа республика йашIырпшын. Асквш 1990 октябрь агIан Ассамблея Ащхъа республика ахвитнагIаква шнанауахвуаз ахабар аргатI.
Асквш 1991 ноябрь мыз агIан Согъвым апны адкIылара йакIвдыршаз III айззара ду апны Ассамблея ахьыз рпсахын КIавкIаз ащхъа уагIахъаква рконфедерацияхIва йапхьауа йалагатI. 12 уагIахъакI ргIащтийыгIвчва (апсуаква, абазаква, аварква, агвхъауаква, ачачанква, абалкъарква, адаргинква, акъарчаква, акъвмыкъвква, алезгинква, алакква, асатинква) йара ауи агIан АнгIалра мачвы ацIарцIан КIавкIаз
ащхъа уагIахъаква рконфедерация адкIылара ауысла Декларация нарахвтI. Щаквыргылрата йгIаргтI КIавкIаз апарламент, Третей суд, ахъыхчара а-Комитет гIандыршарныс йгьи а-Конфедерация аштаб-квартира Апсны акъала хъада Согъвым акIвта йщаквдыргылтI.
КIавкIаз ащхъа уагIахъаква рконфедерация тшщаквнаргылыз "зхъа йахвиту уагIахъа-къральыгIва гIаншарата" акIвпI. Апараламент ащаквыргылраква а-Конфедерация йаланакIуаз акъральыгIва республикаква рыхъазла кьангьашра швъата акIвын йшаъаз.
Асквш 1992 октябрь мыз агIан, Апсны апны айсра гIаджвыквылхьата, адкIылара ахьыз ажва "ащхъа" алырхтI. АдкIылара йахьызхатI "КIавкIаз ауагIахъаква рконфедерация", йауа ухIварыквын ауи йалалтI ГIвадахь Россия акъазакъква рыжвларагьи - ауатгьи апсуа уагIахъа ргIальаматраква йрызгылтI.
ХIара хIконфедератпI!
Тбилиси апны КIавкIаз адкIылара апхъапхъа чва гьахъарымбузтI, "швъабыгъь асльанта" йырпхьадзун.
Апсны апны азаъаща датшан, адкIылара гвыгъара ду азрыман. Ажурналист Шариа Валерий йшгIайгвалашвахуала, апсуаква йгIаргвынгIвуан архъвыхра баргвква йырзыхIазырзара шатахъу, ауи ахIатырла КIавкIаз ареспубликаква рцхърагIара йазыбжан.
Ассамблея ангIанша йгIашIарышвта йапшым акультура уысква архъйауа йалагатI: КIавкIаз айсра йаладзыз рхъмаштылра амш йадахIвуата аджьабара айззараква акIвдыршатI, айсра апхъабырг, июль мыз агIан, Согъвым апны Апсуа-агвхъауа культура амшква адыргалтI. Ауи йаццауата адкIылара "ангIандыршуз ауысква йапшым анархараквала рацапарагьи йазхъвыцуан", йхIвитI Шариа.
Ажурналист йшгIаликIгIазла, Ассамблея йапхъахуз агIвайззара дукI апсуа къала хъада апны уагIа щарда азрымкIкIуата йадыргалтI. Асквш 1991 ноябрь а 1-2 агIан йхпахуз айззара ду йалаз ауагIа ауи аъара йщарданта Апсны адрама театр апны йакIвдыршара атахъхатI.
ГIамта ласыла йгIаджвыквлыз агIаншараква абгата йгIадырбатI Апсны ауагIа р-Абашта айсра апны апсуа ры райгIайра къару ду алазцIаз а-Конфедерация амчхъара.
Апсны апны айсра ангIаджвыквыл йапхъахуз амшква рпны йгIашIарышвта йалкIгIата КIавкIаз ащхъа уагIахъаква рконфедерация акIвпI Лагъь КIавкIаз ареспубликаква зымгIва рпынгьи зтахъырала айсра йпшцIалуаз ачкIвынчва адызкIылуаз йгьи зхъахвитра йазабакIуаз Апсны ауагIа йырцхърагIарныс йызщтиуаз.
Апсны апны айсра ангIалага йгIвымшкIхуз, август а 15 атшын, Апсны аунашвачпагIвчва йырнапIыцIаркIваз Гвдауыта йгIадгылтI апсуаква йырцхърагIарныс ртахъыта КIавкIаз ащхъа уагIахъаква рконфедерация ахъахчара Комитет йахъадаз, айсыгIв ъаза Сосналиев СултIан дзапхъагылыгIвыз аконфедератква йапхъахуз ргвып.
Чачаншта акъала хъада Грозный апны август а 18 атшын йазалхта йакIвдыршаз а-Конфедерация апарламент асессия Апсны цхърагIара адрайдзарныс йщаквдыргылтI. Апсны йацхърагIарныс зтахъыта айсра йпшцIалуаз ргвыпква адыркIылуа йалагатI. Абараса апсуа уагIахъа йырцхърагIарныс йгIайуа йалагатI Лагъь КIавкIаз ареспубликаква, ГIвадахь Россия, агIвымакъраль апсуа диаспораква (Трыквшта, Иордания, Сирия, Канада, анахьанат акъральква) йрыуаз ачкIвынчва.
А-Конфедерация хабарта йаргатI Грузии ауии айсра шырбжьу. Ари ауыс апсуа турыхдырыгIвчва апсуаква ртшгIащтIыхра апны амагIны дута йгIалыркIгIитI. Ауи амщтахь Грузия аунашвачпагIвчвагьи тшгIабыртхтI, ауи ауысла ЙадкIылу АуагIахъаква р-Организация апынгьи йтхIаусытлатI. Асквш 1992 октябрь мыз агIан Апсны дгIайтI адкIылара апрезидент Шанибов Мусагьи. Ауи Гвдауыта апны йгIанйыршатI ауысква ласыта рахъвдаквыщтра зхъвдаквцIараз а-Конфедерация аштаб.
Аштаб акIвын аконфедератква адызкIылуаз, апсуа ры ъайсуаз ашIыпаква рпны йызщтиуаз.
Апсны ахъахвитра йазгылата зтахъырала айсра йпшцIалыз айсыгIвчва гIвынзыкьыгIв райхIа йнадзун. Ауат йрыуата 51-гIв йхIаракIу ахьыз "Апсны а-Фыр" рквнадыргатI, 247-гIв Льиуан йорден рырттI, 623-гIв - амедаль "АхъацIара ахъазла". Айсра зтахъырала йпшцIалыз ачкIвынчва йрыуата 260-гIвы рхъа щтIарцIатI.
"Сара йшспхьадзауала, йалкIгIата КIавкIаз ащхъа уагIахъаква рконфедерация акIвпI апсуа уагIахъа рыквчIвакьра йапшIагылта йгIазхчаз!" - йхIватI уадыргIвана Апсны йапхъахуз апрезидент Ардзынба Владислав а-Конфедерация даквчважвауата.
Апсны ауагIа р-Абашта айсра амщтахь КIавкIаз ауагIахъаква р-Конфедерация уадыргIвана йгIаншаз айсра апшIагылраква рпны ауыс рейша йгьаламылтI. Асквш 1998 агIан а-Конфедерация апарламент асессия йщаквнаргылтI ауи йалу ауагIахъаква рыуа уагIахъакI йгIартахъхата ауыс гIащтIырхындзыкIьара анхара ашIадрысырныс. Йаргьи ауи акIвпI КIавкIаз ауагIахъаква рконфедерация анхара йацIыхъвахаз.


АААКи репатриацияла Апсны РеспубликаакъральыгIва комитети СогIвым апны КIавкIаз айсрайаладзкваз рхъмаштылра ахьызла аджьабара айззаракваадыргалтI.
Барганджиа Саид
КIавкIаз айсра йаладзкваз рхъмаштылра ахьызлаАпсны апны май а 21 атшын амшын атшпы апны АщамакIачвамзи НартргIа рымци адыркIытI.
Аджьабара йазынархаз ауысква йрыуата тшынла Апсныадрама театр апны убых уагIахъа ррыцхIагIа йгIаквчважвауаЩынкIвба Баграт йроман «Йхъысыз йрыуата йцIыхъвахауа» йгIахъыху аспектакль гIадырбатI. Ауи апны чкIвыныргIартеатр актерква гIахъвмартI. КIавкIаз айсра йаладзквазрхъмаштылга син адзхъа амш шабгу айсра агIаншараквиауагIа ртгари гIазырбауа архив суратква ргIарбарта адгалан.
Аджьабара йазынархаз ауысква адыргалтI Адуней апсуа-абаза конгресси репатриацияла Апсны Республика акъральыгIва комитети.
«ХIара хIгьхъымчIватI, хIуагIахъа бзаркIвапI»
Ахъвлапын йазалхыз апрограмма ахъвы аналагушыз асахIата 8 йаргванхауата СогIвым адзытшпурам ауагIа йдырчвытI. Атшчва йдучвамыз ргвыпи амзаркIква знапIыцIаз ауагIирапхъа йгылата ауат Багапщ Сергей йыхьыз зхъу агьагьараапны колонна ауырата йалагылын адзытшпурамламцаАмхIаджьырква рхъмаштылга син ахьыла йджвыквылтI.
«СыгIвзачви сари аколонна хIрылалырныс хIгвыйгьтамызтI, ахъаз тIакIв хIамдарныс хIгIайын, ауаса арат зымгIва аныгIба хIамайчважвауата хIрылагылын КIавкIаз айсра йаладзкваз рхъмаштылга синдза хIымгIвайстI», – ллахIвараква хIыцагIвылшатI Барцыц Инесса.
Инесси лыгIвзачви йгьырхъазым згвы гIазыцIаста аколоннайрылагылта амгIвайсра йалалыз. АмгIва аурала ауиасатырква йрылахIун. Аколонна асин апны йшнадзазйаквшахIатхауата Абыкь (метIркIи бжакIи аъара зыуру, акIамбыщ абжьы йашIырпшу быжь ду гIазтыцIуа ауагIаръамапсыма – аредакция ррытаразга) абжьы гатI.
Асин агьагьарагьи уагIа айззатI. Ауат ахъмаштылга ащапIыахIврапшдзаква щтIарцIауа йалагатI. ХIврапшдза щтIазцIузйрылан акъраль аунашвачпагIвчва, арепатриантквартгIачваква, Адуней апсуа-абаза конгресс йалакву, ажвларауысхагIвчва.
Лагъь КIавкIаз йауата зтахъырала Апсны апны йайсызаветеранква рыцынхара ауысквала апрезидентйкьангьашагIв Аджьынджьал Рисмаг май а 21 «апсуа уагIаргвы зрымчуа мшыта» йпхьадзитI.
«ХIара хIгьхъымчIватI, хIуагIахъа бзаркIвапI, ауагIахъатшауацIырхуаштI, ари ахъмаштылра амшгьи заманкIанагIвсра арепатриантква рпсадгьыл йъагIайхыз йазынархугвыргъьахъв мшхуштI», – дгвыгъитI ауи.
Репатриацияла АкъральыгIва комитет хIабашталагIвчварабадыррала ахъвшара аунашвачпагIв Хвтаба Инал йгвыйасуата йхIвитI цIыпх апандемия йгIалцIла акомитетахъмаштылра амш йазынарху ауысква радгалрайшзаламлыз.
«ХIуагIа, КIавкIаз шабгу ауагIахъаква рыхъаз ари магIын дузму мшыпI. Арат ауысквагьи хIтурых хIаквчважварнысужвыгьи лшаракI гIахIыртитI, йара акIвпIта, щардагIвы, йалкIгIата чкIвыныргIа, ауат йрыцхIагIаз агIаншаракварыхъазла йырдыруа мачIпI. ХIтурых хIхъаштылырквынуачIвымш гьхIызгIаталуашым», – йгвыргIва йхIватI ауи.
АщамакIа аркIра
АхIврапшдзаква анщтIарцIа амщтахь апсуа артисткваатурых йгIалахаз ашвакви ауысакви гIархIватI. Йбергьльуапсуа ашвахIвагIв, зыхьыз дута йгаз «Апсны-67» апсуа гвыпрсолистка Гвынба Людмила айсра агIангьи ауи амщтахьгьиауагIахъа шабгу ррыцхIагIи рпсадгьыл йтгари йырмузыкасимволхаз агара ашва «Шьышь нани» лхIватI.
Ауи ашва гауата Трыквшта йауата зпсадгьыл йгIайхызТванба Къадыр апсуаква рчвамза АщамакIа айыркIытI. Ауиамщтахь ауи тшихIвахтI йгвы швабыж йштыртыруаз, ачвамза ъадзайыркIуаз йапхъанчIвикви ауат злазагIаншаракви дшрызхъвыцуаз.
«Ауат асквшква ргIаншараква гьхIхъмаштылстI. ХIпсадгьылйанакIвызлакIгьи хIгвква йыртазара атахъыпI. Ауи агIанхIъанызлакIгьи хIпсадгьыл хIаргванызлуштI», – йхIватI ауи.
ЦIыпх апшта сынчIвагьи йымбылуата йгIанхаз ачвамзаачваба рахъваква йаъаз зымгIва йрыларшахтI.
КIавкIаз айсра йаладзкваз анырджьабауа амш агIанАщамакIа чвамза аркIрала ацIас асквш 2020 агIан Адунейапсуа-абаза конгресс йгIаланагатI. АААК апхIвыс советкварунашвачпагIв Ардзынба Гета йшгIалылкIгIазла, ари амш«рыцIа уагIа щардагIв шаднакIылуаш, ауагIахъа йшрымшугIазырбауа лкIгIара шамазлуш апшта» аконгресс щардаачпитI.
«Ауи акIвпI ари гIвысквшахауата хIара апсуа жьийыгIвчварцIасква зхчауа Дзидзариа Тимури хIорганизация гIвзабзита йаму Аргвын Къадыри рыцта АААК анхагIвчварнапIквала йырчпаз АщамакIа захIыркIуа», – лхIватI ауи.
ЙхIыщтагIайуаш абанпараква йрызгIаныжьра
Ардзынба Гета йшылхIвауала, рыцIа уагIа щарда азыркIкIраахIатырла АААК аконгресс ашIыпIа хъвшараква йрылузымгIва гIанарайгватI. КIавкIаз айсра йаладзквазрхъмаштылра мшы агIан СогIвым йгIайтI Дранда, Уарча, Киндга, Пицунда рпны йгIаныршу ашIыпIа хъвшаракваргIащтийыгIвчва.
«ХIара хIызшIытра згIата йхIызгIайыз зымгIва хIырзыразпI. Ауат апхьартаква рапхьагIвчвагьи рыцгIаргтI. Ауи магIынду амапI – асабиква араъа йаъата ахIбачва рлахIваракваанырбауа. Ауи акIвпI абанпараква абазырдыруа, агIамтакваапызщылуа. ХIаргьи (АААК – аредакция ррытаразга) ауизакIыла хIъацхърагIауа швабыж хIайгвыргъьитI», – лхIватIАрдзынба Гета.
Ари айззара йъагIазшIыртыз ахъазла Адуней апсуа-абаза конгресс дшазыразу лхIватI Дранда апны йгIаныршуашIыпIа хъвшара аунашвачпагIв Цвижба Мзия.
«Ари йапшу ауысква зымгIвагьи рылазара атахъыпI. ХIараапхьагIвчвагьи арыпхьагIвчвагьи хIыцта хIгIайтI. ХIысабиква щарда рдыртI, «Йхъысыз йрыуатайцIыхъвахауа» йапшытI. АцIайквагьи хIаргьи хIлахIваракващардапI», – лхIватI Цвижба.
Аджьабара уысква алдыргауата амшын ахIврапшдзааларпаква хъыржьылтI, НартыргIа рэпос йгIанахIвауаНартыргIа рымцагьи адыркIытI.
КIавкIаз айсра йаладзкваз ансисквша май а 21 агIанйырджьабитI. Ауи амш асквш 1864 агIан Кбаада сырт (ужвы – Россия йаъу Атшшара Къапщы – аредакцияррытаразга) апны асквшква 1817-1964 рагIан йакIвшаз, уагIа зкьышвыгIвпхьадзара рпсадгьыл анцIралайрыквызхыз КIавкIаз айсра ъалгаз дыртлапIауата айсрапарад акIвдыршатI. АуагIа тгIачвала Осман ИмпериялайхъыстI, уацIыхъван абзазара ауат адуней шабгулайамцIнапсахтI.


Апроектква
Къарча-Черкес Республика йаланакIуа Апсуа кыт апны тшрыгIвырта гIахъыртIытI. Ауи йазынархата ауаъа йакIвшаз атшрыгIвраква рпны Апсны йауу атшы гIапхъныстI.
Апсны акъала хъада апны «СогIвым амодерн» гIарбарта джьащахъва гIахъыртIытI
Гвдауыта йаъу Апсны ауагIа р-Абашта айсра амузей агIарбарта пещ апны асуратчпагIв Назарова Елена «Апсны швыга зигIвала» зхьзу лгIарбарта гIахъыртIытI.
Россия йауу «Зенит» футбол клуб асабикви чкIвыныргIи ъарбжьауа ракадемия афутболасчва гIвымчыбжьа йнайгвгъауата Апсны апны тшдрыхIазыруан. Ауат араъа йшынхаз АААК ахабарргарта портал ахъазла йырхIватI «Зенит» абжьагIвчви афутболасчви.
Апсны апны асабикви чкIвыныргIи футболасра йъазырбжьауа Санкт-Петербург йауу «Зенит» футбол клуб йачIву академия ахъвшара гIахъыртIытI.
Адуней апсуа-абаза конгресс апсуаква ртурых, ргвбайара, рэтнология йырзынарху алекцияква аднагалитI.
Адуней апсуа-абаза конгресс ЙхIаракIу асовет аунашвачпагIв Эгьзакь Мусса ауагIа ргвбайара тынха йазынарху "Амазара" проект зладжвыквлыз ахъвы шакIвшаз даквчважватI.
АААКи «Алашара» жвлара адкIылари апсуа-абаза уагIахъа ргвбайара йазынарху апроект шIыц "Амазара" джвыкврыжьтI.
Хвынцариа Отар йыхьыз зхъу ауагIахъа ъамапсымаква йрысуа акъральыгIва оркестр сентябрь а 23 йакIвнаршаз аконцерт апшыгIвчва ргвы йтымцIуаш лахIварала йарчвытI.


Трыкв
Трыквшта апны апсуа культура квтаква р-Федерация й-VI-хауа асъезд акIвшатI. Ауи нархарата йаман а-Федерация аунашвачпагIви ауи аунашвахъцIарта йалаквуи ралхра.
АААК архъйагIв секретарь Гицба Инар нхара уысла Трыкв Республика даъан, ауаъа уыста йырхъйаз даквчважватI.
АААК Трыкв Республика акъалакви арайонкви рпны а-Конгресс ашIыпIа хъвшараква рсоветква гIахънатIуаштI.
Трыквшта йауу апсуа пхIвыспа Трапщ Эдже 11 сквша цIитIта лыжвла ъану лпсадгьыл апны дбзазитI, лцри кыт апны джитIта хвы зму археология пкъыгIваква гIалауитI, апсуа апхьахьаква адуней конгрессква йрылазларныс дырцхърагIитI.
Трыквшта Акпынар кыт апны абаза бызшвала апхын арыпхьара акIвшитI, апхьара тшадыркIылтI уагIа 70-гIв райхIа.
Трыквшта апны апсыуа, абаза кытква рбзазагIвчва акъалаква рахьыла йайтыпахуамцара рыжвлара акъару йалдзгIазтынгьи уахьчIва рбзазара апны уыла йгIащтIнахитI апхъанчIви цIас щарда шгIархчаз.
Апсыуа бызшва ууырдыр йшауаш йгIаквчважвауата АААК ахабарргарта портал йгIаквнацIауа йащтагIайуа агIвыра Босфор университет апны апсышва йшадрыпхьауи Трыквшта ауагIахъа квтаква рпны апхьараква шакIвшауи гIанахIвитI.
Трыкв Республика апны апсуа-абаза диаспора руысхагIвчва хIадагIвачата йгIараутI апсыуа щайдза зму тгIачва 300. Ауат рунашва апхъала зджьарагьи йгьаъамызтI.
АААК ЙхIаракIу асовет йалакву Астомбыль апны йанйан а-Конгресс анхара агIарбараква йрыквчважватI йгьи асквш 2019 ацIыхъвадза анхара рыцIа йхъаду анархартаква гIадрыбергьыльтI.
Трыквшта апны Апсны акIьыкIвара нхауищтара йцIауа асквш 25 руацIа псахрата йгIаншаз, баргвырата йзынйуз, проектта йлырхуаз йгьи абзазара йаларыжьуаз йрыквчважватI йапшым асквшква рагIан тшызпсахуамцара акIьыкIвара аунашвачпагIв йъанатIа нкъвызгуз ауысхагIвчва.


…Уарп дзыгIв амачхъвынцIа йазаргванта йуыхваз Прочный Окоп зхьзыз акъала скIавкIаз бзазара апны гыларта багъьа ъакIуаз йгIалцIла сгIаквымчважвакIва йгьсызгIаныжьуашым. Ауи ахъахьгьи ауацIа ныргIалщагьи дукI ухънахуашта йгьаъамызтI. Ауаъа Кубань кордон аунашвачпагIв-генерал тшъанйыргIалыз йгIалцIла ащхъагIвква рылапш гьахъырымхуазтI. Акъала акъвапаква рпны айха абджьарква хвынгылан. Ауи агьагьарала йжыз андакь тагIвгIвын, ухъысныс баргвыракIгьи гьалахмызтI. Акъала ауацIа акордон аунашвачпагIв цIлауатрала йкIвыршаз йтдзы, ротакIи жвагIвкъазакъчви йырзалхыз абзазартаква, ткванкI, загIа йнадзаз ахыхъвшвква ъагIвназ шIунакI аныргIалын.
Агенерал йфатар заджвыкI акIвын йнашылуаз йджьарщушта байата йалыргаз. СажнашвкIла акрепость йачвыхъарата унагIвара змаз нышв квайчIвала йщыхыз асолдатква ртыдз хвыцква алагылан, ауат ргьагьаралагьи андакь жын. Йара ауи адзыгIв атшпы хверстакIла унаскIьарыквын акъазакъ полк аныргIалын. Къвбина агъьма тланыкъва шабгу рхъа мцырартан, арахьари атшпы аурала удзышварта райшартан, хъарачIвыла йквайчIву чвахIвата тшызрауыз абнаква рхъахьла ащхъаква унарыквпшуан. Уарп йгIалачIвуз адзыгIв хвыц-хвыцква рызна рахъвазшва агъвгъвара йалсуан. УнаскIьарыквын, атырццыртакви агъьал дукви урынйун. Ауат хIымажа йгIахъысныс йхIазырыз ащхъагIвчва йыртшыкъачIвахыртан.
Зеленчук дзыгIв утыцIта атенгьыз КвайчIвадза тшызрауаз агъвгъвара ачеркес тшыгIвкви акъазакъкви йрапшIахыртан. Ауи азаман агIан Закубанье зхьзыз ашIыпIа агъачва йырнапIыцIан, Лаби Сагуаши рбжьара урышв къвтыркIгьи гьбжьачIвамызтI. Уарп дзыгIви абыхъви рбжьара аурышв унашва йацIаз кытквакI закIмакIта йхъылапсан. Прочный Окоп къала апахьла абаза кытква Башылбай, Там, Къызылбакь, Чегьрей, Багъ, Баракъай алачIван. УадыргIвана абадзехква радгьыл гIалагун, унаскIьата – ащапсыгьвкви анатухайкви. Арат ауагIахъаква йхътIыта йгIахIпшIагылуан.
Абадзехква рпны Къабардпщ йгIатыцIыз щардагIвы тшыкъарчIвахуан. Ауат аурышв унашва йацIалыз акъабард кытква йгIартыцIта йгIахIпшIагылныс йхIазырыз ахIаджьратква ракIвын. Ауат ашIыпIаква бзита йырдыруан, ащхъа хъара йгIатыцIуаз ахIвынчIачва йрыцта йгIахIгвыквслун. ХIмажа зхчуз акъазакъква кIвымжвы рышвата уахъгьи тшынгьи ахIаджьратква йырпшIагылуан. ЙщарычIвараз ауагIахъа айсра заджвгьи йгьимайгьдзузтI, рыцхIащарагьи хIайльарагьи рхъа йакврымцIауата ащхъагIвчви аурышвкви абащахъырчIвалуан…
Прочный Окоп къала знапIыцIаз дангIайра агьагьара yaгlaлa йырчвызлун. Аурышв офицерква йырхъазымкIва, ащхъа бзазагIвчвагьи гвып-гвып йгIайззун, мадзакI рхIварныс йызнашылуан. Ауат йрапшыз ащхъагIвчва абджьарла йырпшIамгылуата, ауаса сакъра ду рылата агенерал йпны йнаржьылуан. Ауат рыла сгIацIамшвара ахъазла рыцIа хъарата йаныргIалыз пещкI сыгIвнан. Зны ауаса амгIваква сзырбушыз срызпшуамца гIвымчыбжьа цатI.
УахъыкI агенерал КарамурзинргIа агIвайщчва, атакIыгIв, аимам Хази дрыцта йсызгIашылт! Ауат разыгIальаматракви ауыс шаъадзази здыруанта айчважвара йстахъыз нархара астныс гьбаргвымызтI. ЙгIашылкваз хIайльара аламкIва йхътIыта урачважвара атахъын. Йапхъахуз хIанйара гьсхъаштылхуам. Ачеркесква рпны йшцIасу апшта закIгьи хIымхIвауата къомракI хIчIван. РхIальква рлактаквала йгIахъстIныс смурадта гватшныта сырпшуан. Айщчва рахIба Тембулат йквпшырала рыцIа дгвапан, йпшыща хътIын, уйачважварныс угвышхвун. Ауи йаща Бий ддатшан, йдамаква къьакъьата, йыла хьшвашваква удрыхвхвуан, йжакIьа хъыш ауыран, аргваныта дыздыруа зымгIвагьи йчврыхIун. Аимам Хази йшIахъа гьажьын, йылаква тшвадза хIайльаракI гIарныпщуан. Апхъапхъа сара сгIачважван ащхъа бзазара хвит ацкIыс аурышв хабзаква йрыцIалныс шгIалырхуа цIабыргызтын сырцIгIатI.
-Агенерал йшйасхIвхьаз апшта, сара аурышвква срызцIабыргызларнысла ныха схIватI, сажвагьи сгьайжьушым, – айшыста йджьауапхатI Тембулат. – Бий дайцIбапI, ауыгьи сара йсхIвауа акIвымкIва датша гьгIауайхIвуашым.
ХIайчважвара аурала азаджв азаджв дхIырхъвыхуан. Тембулат йара аурышв хабза дъацIалгIвацаз ахъазла кыт гIайызхъарцIарныс шбаргвхуш дахасыргIвазатI. АмакIыраква рымщтахь йсхIваз дадгылтI. Ауыс ацIыхъва хIнадзазшва йанызба, рыцIа йбаргвыз архъвыхра ауатыкв йгIатасцIатI. Йырщыз ргIвайщчва рща шрымхахуашла сгIадыргвыгъатI, ауат рнысла йгIаншалакIгьи сшырхчушла ныха дсырхIватI. Ага райщчва рхабар ауатыкв йангIатал рчва тшапсахызтынгьи, йырхIватI:
«ЙгIахIгвынгIвитI ауи апш ныха хIымхIварыквын ухъа гIахIызхъауцIарныс шбаргвызлуш. Йырщыз хIгIвайщчва рщала ухIыргвыгъитI ушурышвугьи, хIдин йшазхъауымцIауагьи хIхъа хIшазсакъуа апшта ухIхчарныс».
– Ужвы ауыс цIхъва айаута йспхьадзитI, – схIватI сара. – Съашвырцауа снайуаштI, аурышв офицер йажва швыститI швызласыргвыгъауа зынгьи самайжьарныс, сунашвачпагIвчва ражва сырхъйауата ащхъа сшвыцнахъалитI.
Торнау Федор,
«Воспоминания кавказского офицера» книга йгIалхпI.


Адуней апсуа-абаза конгресси Гвдауыта аунашвахъцIарти адуней апны йдыртлапIауа Асабиква рхчара амш йазынархата акъала апны асабиква рыхъазла гвыргъьахъв адыргалын йакIвдыршатI. Ауи Гвдауыти йаргвану акыткви йрыуата саби 100-гIвы райхIа азнаддатI. АРИ АГIАНШАРА АВИДЕО АПШРА >> АУИ АУЫСЛА ЙАУАЦIЫХТА >> АцхIвара гIаныжвыжьра ахъазла швталра йа тшаншвцIара атахъыпI. Азышара Аквчважвара гьаъам Video Апсуаква рчвахъабага чвамза ащамакъа шырчпауа Согвым апны КIавкIаз айсра йаладзыз рхъмаштылра амш 21/05/2021 Премьера: Герзмава Хибла йылхIваз ашва «Исхароузеи» «Апсны» фестиваль апны йгатI Айчважвараква Апсны йгьи Италия акъала-къральыгIваква: апсуа апхьахьа Чирикба Вячеслав йкнига шIыц Чирикба Вячеслав: а-Конгресс абаза уагIахъа зымгIва аднакIылырныс йаквгIазшIытпI Чирикба Вячеслав: къарута йхIыму апсуа бызшва агIахчара йазынахIырхара атахъыпI


DAK, Abhazya'nın birinci sınıf öğrencilerine okul defterleri, not defterleri ve spor malzemeleri dağıtarak okulun ilk gününü kutladı.
Барганджиа Саид
Адуней апсуа-абаза конгресс ауысхагIвчва Апсны акытква рапхьартаква апсуа хIарыфкви ауагIахъа дамыгъакви зну атетрадква, амшгIвыраква рыларшатI, асабиква злахъвмаруаш йапшым атопквагьи рырттI. Ари акция сентябрь а 1 йазынархапI, йаргьи йгIванхауата йакIвшитI.
ЗымгIва шалу сынчIва а-Конгресс Апсны акытква рапхьартаква тетрадь 4000, мшгIвыра 250, футбол, волейбол, баскетбол, гандбол йызласуаш топ 650 рнатуаштI. Атопква Трыквшта апны йгIаныршу ХIапIатI АхIмад дызхъаду а-Конгресс ашта хъвшари Трыквшта апны йаъу АААК ашIыпIа хъвшаракви йрылакву йгIарщтийтI.
АААК архъйагIв секретарь Гицба Инар йшихIвазла, асогIаква зымгIва йапхъахауа акласс йцаз апхьагIвчва йырзалхпI.
"[ЦIыпх йашIуырпшрыквын] сынчIва асогIаква амшгIвыраква гIарылахIатI. Апсны апны амшгIвыраква йапхъахауата апсуа бызшвала йгIацIцIтI. АмшгIвыра ахъкъьа йану асурат йбергьльу апсуа макъымршIыйагIв йгьи асуратчпагIв Квициниа Астамур йгIвытI", – йхIватI Гицба Инар.
Ауи йшгIаликIгIазла, акция Дурыпщ, Уарча, Джьырхва рпны асогIаква ршауа йджвыквырцIатI, ужвыгьи Лыхны, Квланырхва, Дранда рпны йакIвшуштI.
"Апхьартаква рпны пхата йгIахIпылтI. ЗымгIвагьи атетрадквагьи амшгIвыраквагьи апсуа бызшвала йъагIву гватрадъа йгьгIанырмыжьтI", – йхIватI АААК архъйагIв секретарь.
Дурыпщ кыт апны йгIаныршу АААК ашIыпIа совет унашва ахъызцIауа Твано-архук квтанай апхьарта арыпхьарала ахъвшара аунашвачпагIв Агвмаа Илона АААК агватра рапхьарта йаназынанархауа сынчIва йшахъазым гIалылкIгIатI.
"А-Конгресс цхърагIара ду гIахIнарадзитI. Ауи швабыж йхIгвапапI. ХIара багъьата йхъахIцIитI хIайгвара шауыразлуш", – лхIватI Агвмаа Илона.
Дурыпщ апсуа апхьарта адиректор Хагба Ханна лгватра акытква рапхьартаква уахьчIвала баргвыра щарда йшрынйауа йазыналырхатI. Апхьартаква рунашвачпагIвчва зымгIва йрапхъата йызщту апхьагIвчва акыт апхьартаква шкIадымрышвуаш акIвпI.
"ХIара хIызларбалакIгьи хвы аквхIцIитI. Ари согIа бзипI. Анчва дырзыразхатI зымгIвагьи!" – лхIватI Хагба.
Квланырхва аквтанай апхьарта анхагIвчва гвып рыхьызла Адуней апсуа-абаза конгрессгьи ауи ЙхIаракIу асовет аунашвачпагIв Эгьзакь Муссагьи йырзынарху аразыра ажваква лхIватI апхьарта аунашвачпагIв Цушба Асидагьи.
"Асабиква атетрадквагьи амшгIвыраквагьи швабыж йыргвапхуштI. Анчва дшвзыразхатI хIъашвхъмаштылыз, швабыж йхIгвапапI швгватра хIъалшвымхыз", – лхIватI адиректор.
ЙагIвсыз, 2019-хуз, асквш агIан Адуней апсуа-абаза конгресс Апсны апны йапхъахауа акласс йцаз асабиква зхъкъьа ащтахьла апсуа хIарыфкви ауагIахъа дамыгъакви зныз тетрадь 5000 рнаттI.


Тобыль Тольыстан – абаза литература ахъа гIаджвыквызцIаз, зымгIва рапхъа ауагIа ршIалахIвара азызкIкIуа йалагаз, агвхъауа бызшвали абаза бызшвали йапхъахуз ахIарыфбакви апхьагакви алазцIаз дгIвычIвгIвыспI, абазаква йгIарылцIыз йапхъахуз дыгIвгIвыпI. Ауи зджьара йгIанымхауата дгвапан, йуагIа апхьарныс, гIвыра, литература ду, культура байа рымазларныс даздзышуан, йаргьи йымч шабгазла ауи дазабакIуан.
ЧкIала ПIитIа
АмгIва ахъа
Тобыль Тольыстан Закьарыйа йпа асквш 1879 агIан Бибаркт (ужвы – Къарча-Черкес Республика йаланакIуа Абаза район йауу АлбыргIан кыт – аредакция ррытаразга) аокруг астаршина Тобыль Закьарыйа ХIасана йпа йтгIачва рпны дйытI. Закьарыйа гIван пхIвыс дгIайгтI, йыгIвпхIвысчва рпны гIарита хвгIвы йыман: хыгIвпачви гIвыпхIчви. Тольыстан йапхъахуз апхIвыс лпны йгIвыджьхуз дсабийын.
Закьарыйа гIальма гьйымдыруазтI, ауаса зщапIы багъьата йыквгылаз дадгьылрхарджьгIвын. АкытлагIвчва йшырхIвахуазла, акыт млыкврхIара йахъазымкIва ауи йымаз атшцIахIваквала почта нкъвигун, ауагIа хIапчып, датша хIатла рзатирыпун.
Тольыстан йапхьара Макьар Умар йгIанйыршаз Бибаркт апхьарта апны йджвыквицIатI. Асквш 1905 агIан Ардон асеминарий йапхъахуз акурс дгIалгатI. Тобыль Тольыстан йыщта анынкъвырцуз йазыркIкIыз ашвъаква йшгIархIвауала, ауи асквшква 1910-1914 рагIангьи зджьара дапхьун, ауаса йъакIву атамам ашвъаква йгьырным. Амадырса апны акIвхарныс ауаштI. Асквш 1914 агIан ауи Бибаркт апычв апхьарта арыпхьагIвта днарахвитI. Арыпхьара йацйырцауата акыт драйфандын. ЙащтагIайуаз асквш Теберда апны йакIвшуз Баталпашинск отдел арыпхьагIвчва райззара далан, ауаъа дгIачважвауата ажва гIайгтI ачкIвынчваква рапшта ахIвссаквагьи апхьарта йырщтийырныс, арыпхьараква гIарып бызшва йахъазымкIва урышв бызшвалагьи йакIвдыршаларныс. Ауи йгIаджвыквцIара ахъазла Тольыстан арыпхьара дакъвырщттI.
УнагIвара Тольыстан тIакIвгьи йкIьасахата далалтI, ркыт йауаз Кьанджьакъвыл Къальамбакь йпхIа Барзыкьхан дгIайгтI. Йапхъахуз рсаби ауат асквш 1918 агIан драутI, зымгIва шалу хъацIи пхIвыси 11-гIв сабичва рыман, ауат йрыуата пщгIвы йшхвыцыркIваз йпсытI.
Асквшы 1920-1930-ква рагIан
Совет власть анщаквгыл амщтахь Тобыль Тольыстан АлбыргIан апычIв апхьарта апны арыпхьагIвта дынхауа даталагахтI. Ауи азаман йджвыквлитI ауагIа рарыпхьарала ауи йынхара. Асквш 1924 агIан Тобыль Тольыстан гIарып щата амата черкес бызшва алфавит гIанйыршатI. Ауи агIацIщтракви апхьартакви рпны пщысквша руацIа йгIадрысабаптI (Асквш 1928 агIан Тольыстан Закьарийа йпа йгIапсара аламкIва латин щата амата черкес алфавит шIыц гIандыршатI – аредакция ррытаразга). Асквш 1925 йгIашIарышвта асквш 1932 агIандза Тобыль Тольыстан черкес бызшвала 13 гIацIщтракI дрыдынхалтI: ахIарыфба, ахIарыфба амщтахь анхара книгаква, апхьара знархараз акнигаква, арыпхьаща цхърагIагаква, асквш 1929 агIан – ауысаква, аргылчIвква йгьи адрама гIвыраква разкIкIра «Зули».
Агвхъауа бызшвала агазет «Адыгьа бзазара» гIацIцIуа йаналага йгIашIарышвта Тольыстан ауи аредакция аргваныта дрыцынхун, йапхъахуз аномер апны «Абзазара – апхьарапI» гIвыра гIаницIатI, йгIвбахуз апны йапхъахауа анапа шабгу акIума – ухIвауата «Айфанди агвнахIкви» ахьызта статйа дукI гIатайцIатI. Ауи йгIвыраква гIаныллун урышв бызшвала йгIацIцIуаз «Красная Черкесиягьи», ауат рыуа азджьакI Тобыль Тольыстан йыхьыз йацта Березкин, Нартбиев, Бездолов (йбергьльу асовет гIвгIвы Бабаевский Семен йпсевдонимпI – аредакция ррытаразга) ртдзахьызквагьи рыцIагIвын.
Асквш 1930 агIан Тобыль Тольыстан бзазара Баталпашинск къала дцахитI, ауаъа ауи апхъапхъа апедагогика техникум апны арыпхьагIвта дынхитI, асквш 1932 апрель мыз – Черкес наука-рхъвыхырта институт зтшын йгIандыршаз йгIашIарышвта ауаъа наука нхагIв айцIбата далагитI, абызшви алитератури рхъвшара апны абаза бызшва асектор унашва ахъицIитI.
Асквш 1933 агIан Тобыль Тольыстан абаза уагIа ршIалахIвара азкIкIрала йапхъахуз аэкспедиция акIвйыршитI. ТIакIв анцIы ауи абаза бызшва аграмматика ауысла дгIайцхърагIарныс Ленинград йауаз апрофессор Генко Анатолий дйыцырцIитI. Тольыстан ажваква йгIарныцIуа зну урышв бызшва ажвар алазцIаз Ожегов Сергейгьи нхара уысла дйыднагалтI. Йара ауи асквш адзын Тольыстан анхара йацйырцауата Черкес наука-рхъвыхырта институт апны йгIахъыртIыз аспирантура дыцIалтI, ауаса ауи сквшыкI ахIа йнымхаскIва аинститут ахчата йазгIауырщтуаз ъахъадрысыз йгIалцIла йхъыргIвахтI. Йара ауи ашвхIаусыгIвала йахъадрыстI абаза бызшвала асекторгьи, ауи аунашвачпагIвгьи анхарта дгIакъвырщтхтI. УацIыхъван Тобыль Тольыстан нхара Черкес наука-рхъвыхырта институт датагIайхуаштIта ауаъа асквш 1945 агIан йапхъахауа йнаука нхара гIацIищтуаштI.
Аратква зымгIва нымшаскIва – асквш 1932 ноябр а 25 атшын – Баталпашинск апны абаза арыпхьагIвчви абаза уыснкъвгагIвчви райззара акIвшатI, ауаъа Алфавит ШIыцла а-Союз зымгIва а-Квта Комитет Черкес автоном область апны абаза бызшвала агIвыра абзазара йаларыжьныс щаквыргылра шнанауахвыз гIарылархIватI. Айззара апны Тобыль Тольыстан алатин хIарыфква рыщатала йлихыз абаза алфавити ахIарыфби дрыбагъьатI. ЙащтагIайуаз агIсквша руацIа – айсра ъадзагIаламгасыз – Тольыстан йхъазыта йа датшагьи зджьакIы йыцта аурышв апхьагаква йгIархъихуамцара йгIвыз хIарыфбазтынгьи, абаза бызшва аграмматикала апхьагазтынгьи, хрестоматиязтынгьи, апхьагIвчва ахIарыфба амщтахь йызпхьуш книгазтынгьи 19 йрыхIазырын йгIацIищттI. Апхьагаква ашIалахIвара йгIалху, йатакIу, абазаква йрыквйыргIапсуата дыздынхалыз ракIвымкIва йара йхъатала йгIанйыршаз агIвыраквагьи рылан. Асквш 1934 агIан Тобыль Тольыстан СССР агIвгIвчва радкIылара днарахвтI, ауи дшалу йаквшахIатхуз ашвъа декабрь а 19 атшын Горький Максим (йбергьльу асовет гIвгIвы – аредакция ррытаразга) мачвы ацIайцIатI.
Алитература нхари апхьагаква рыдынхалри Тобыль Тольыстан 1930-хуз асквшква рагIан Черкес педагогика колледж апны арыпхьари Черкес наука-рхъвыхырта институти АуагIахъа гIвырагIацIщтырти рпны анхара йацйырцун. Ауыла дгIанымхауата ауи апедтехникум апны абаза бызшва агIвырала дбжьагIвыта, абаза бызшвала арыпхьаралагьи дкьангьашыгIвта даъан. Апрофессор Генко йшихIвузла, ауи азаман агIан ТольыстанзаджвыкI йакIвын Черкесшта апны «абаза нхагIвчва дрыуата рыцIа уызквгвыгъа йауашыз». Тольыстан ауи аъара уыс щарда йыквынта – заман айшыслагьи йынхара дгIакъвуда йгьамуашызтI – йырцуз анхара шабгу гIашIасныс закIы гьазхIвамызтI. Дызпсахуаш заджвгьи дгьаъамызтI.
Тольыстан йкIра
Тобыль Тольыстан йгвы мгIвадзакIва йарыпхьара йгьи йлитература нхара апкъьахатI. Асквш 1937 сентябрь а 19 атшын ауи Черкес автоном область ауацIа уысквала ауагIа ркомиссариат аунашвахъацIарта анхагIвчва дыркIытI. ЙунагIва анахъдыркшуз напIлагIвырата гIваквшIахIвакI, йпаспорт, йпрофсоюз билет, СССР агIвгIвчва радкIылара дшалу йаквшахIатхуз ашвъа нарахвтI. ЙыркIыз сквшы 57-58 дыртан, йпхIайцIба хысквша ракIвын йылхъыцIуаз. Тольыстан йпхIахIба Тобыль Нурйа йшгIалгвалашвахуазла, раба гъын хъам пхакI йыцнайахвтI, ащтанкъвцагIвчва азцIгIара гIайыртныс данызшIыртуаз – йамгIангIамтазлакIгьи – ауи йшвицIалун.
Тобыль Тольыстан Черкес автоном область апны йаъата ззырхIвуз совет власть йапшIагылаз, уагIахъалых зчпуз, абуржуазия йырквцIаз агвып дрылата йзырхIвун. ГIвысквша ауи Черкесск атутанакътара апны гIазаб йдырбауа, йхъа дырпудуа дрыман.
СССР ауацIа уысквала йнаркомыз Ежов Николай йчвгьахараква ангIацIырца амщтахь, асквш 1939 сентябрь а 13 атшын Тольыстан льажьа шйымамыз рхIван дгIауырщтхтI.
ДангIадырхвитх амщтахь
Тобыль Тольыстан дшгIауырщтхуаз зынла апхьагаква ррыхIазырра даддыргылтI. ЙащтагIайуаз асквш йгIацIцIыз йпщбахауа акласс ахъазла литературала ахрестоматия абаза литература апны йапхъахауа поэмата йырпхьадзауа ауи йуыса ду «Алыгажв-уасаражв» аншвалтI. Асквш 1941 агIапын абаза бызшвала йгIацIцIуаз «Черкес къапщ» газет апны Тольыстан нартргIа ртурыхква йгIархъыхта йгIвыз ужвыгьи хуысакI гIаквырцIатI.
Абашта айсра Ду Тобыль Тольыстан йара йхъатачIв рыцхIагIа дута йылайхIватI, бзидздзарагьи дарычмазагIвтI. Анамыцаква аобласть аныркIы ауи адин уысква дрыдгылхырныс дызшIырттI, ауаса йара абаза ажважвла джьауап риттI: «Йджвылугаз ахъва гIаугылхитIхIва угьарпхахуам». Айсра алгата абаза газет агIацIщтра анатаджвыквырцIах ауи щымтадза аредакция днашылын анхагIвчва зымгIва тшрыкIвйыршауа, драйхIвахIвуа дгIархъыкIвшатI – ауи апш гвыргъьара дута йзалын. Айсра амщтахь йгIацIцIыз агазет йапхъахуз аномер йымата ауи педучилища, облоно (аобласть ауагIа рарыпхьара ахъвшара – аредакция ррытаразга), атипография дцатI, йъакIвызлакIгьи йгIайынйуз зымгIва рнапIква йкIуа йгвыргъьара рыцагIвишун.
Ага йныбыжьла днаскIьахьазтынгьи, Тольыстан йынхара гьашIайымрысуазтI. Айсра амщтахь ауи гIвнаука нхаракI гIаквицIатI, датшагьи гIвба напIлагIвырата йрыхIазыртI, Чуковский Николай йхабаргIвра «АдзыгIв йатшпынгылу атдзы» атайкIын йгIацIищттI, апхьара программата 12, абаза бызшвала апхьагаква, цри литературала ахрестоматияква ррыхIазырра дацхърагIатI, ауагIа ршIалахIвара ащатала йара йгIвыз агIвыраквагьи ауат йрылайцIатI. Асквш 1947 агIан абаза турыхква йапхъахуз разкIкIра гIацIищттI, асквш 1955 агIан Щакърыл Константин (акIавкIаздырыгIв, апрофессор, апсуа-адыгьа бызшваквала аъачIвагIагIв – аредакция ррытаразга) дйыцта йгIвбахуз адыргалтI. Ауи Тольыстан йцIыхъвахауата абаза культура йалайцIаз нхарапI. ЙащтагIайуаз асквш ауи адуней йхIваджьтI.
Апрофессор ТIыгв Владимир Тольыстан дгIайыквчважвауата араса йхIватI: «Тобыль Тольыстан Закьарыйа йпа ауагIахъа рымч зпны рыцIа абгата, уыла йгIацIакIкIауата тшгIахънатIыз дгIвычIвгIвысын. Ауи амч йара йгвы акъаруквагьи йща йалаз аршIыйарагьи гIанарыцIстI… Ауи знархарала йапшым уыс щарда йзадкIылуан: агвхъауакви абазакви йапхъахуз ралфавитква лихтI, библиотекакI йнадзуш апхьагаква, ацхърагIагаква, ажварква алайцIатI, йапхъахуз агвацчпа гIвыраква, анаука нхараква гIанйыршатI, ауагIа ршIалахIвара азикIкIын йгIацIищттI…»
Тобыль Тольыстан йбзазара шабгу къральгIв йгьи ршIыйара фыррата акIвпI абаза литературадырыгIв йшипхьадзауа.


Апсны Республика апны йапхъахауата Ахчаква рмузей гIахъыртIытI.
Барганджиа Саид
АуагIахъа банк йаланакIуата ахчаква рмузей гIахъыртIытI СогIвым апны ахваша, май а 14 атшын. ЗымгIва йрапхъата ауаъа йнашылыз ажурналистква рыхъаз экскурсия акIвдыршатI абанк аунашвачпагIв Барателиа Беслани амузей адиректор Таниа Тимури.
Амузей згIахъыртIыз даквчважвауата Барателиа Беслан йцIыхъвахауа асквшква руацIа АуагIахъа банк джьгарта анумизмат уыс уагIа щардагIв шгIаланакIуаш апшта нхара шакIвнаршуз йхIватI. Абанк адуней гIарбартакви аконференциякви йрылалуа йанца ауи аунашвачпагIвчва Апсны апынгьи абанк йгIацIнащтыз ахча жвгъьайква зымгIва уырпшы йъауаш уатыквкI адыргалырныс рхъа йгIанагтI. УацIыхъван ауи ауатыкв тшауацIнадрыхта Апсны ужвы йгIацIнащтуа Апсараква йырхъазымкIва апхъанчIви заман йгIашIарышвта араъа йныкъвуз ахчаквагьи гIадырбарныс йаквыркIтI.
«ХIкъраль ахъазла ари гIаншара дупI, йауа ухIварыквын, ауыгьи хIара зхъа йахвиту хIшкъральыгIву йагIарбагакIпI», – йгIаликIгIатI абанк аунашвачпагIв. Ауи амузей «Апсны турых байа шаму, араъа йапшым агIамтаква рагIан экономика азазаъащата йщаквгылаз йаквшахIату» акъраль «йамлыкв чвахъабагата» йхIватI.
Барателиа амузей апны анаука уысква шадгалазлуш, йапшым архъвыхраквагьи шакIвшалуш йхIватI.
ЙгIахъыртIшIыцыз амузей даунашвачпагIвхатI йбергьльу апсуа политика йгьи жвлара уысхагIв, атурыхдырыгIв йгьи анумизмат Таниа Астамур. Ауи йашIамсуа йызлахIауа амузей афонд уахьчIвала Апсны йгIацIанакIуа ашта апны хIэра апхъала V асквшышв йгIашIарышвта хIызту агIамтадза ахча шамырдуз атурых абгата уыла йшгIацIанажьуа йхIватI. Таниа йшихIвазла, амузей фондта йаму ахча жвгъьайкви абонкви (ашвъабыгъь ахчаква йа ахчацынхъвыта йгIадрысабапуа ашвъабыгъьква – акцияква, авексельква агьиква – аредакция ррытаразга) ракIвпI, рахIа абгата йадгалу ахъвшара Апсны абанк йгIацIнащтуа ауыжвгIанчIви хъмаштылга жвгъьайква ъазкIкIу акIвпI.
Амузей аунашвачпагIв йгIайхIватI асквш 1917 октябрь агIан Россия апны амахъарыхъвара змаз тшырпсахта аимперия аналпIла ауи йацта афинанс ргIапсрагьи шалпIлаз, ахча ласыта йпудхауа йшцаз, акъральыгIва йатахъыз аъара ахча гIацIнащтырныс йшахамдзуз. Ахвква хъалуан, ахча хъваша гьнамхъузтI. Ауи апш аъаща Россия империя йгIацIанакIуаз ашта шабгу апны, Апсынгьи аланакIуата, йщаквгылан.
«Ауысква ауаса йанца хъатачIв нхарта, кооператив, кинотеатр, ауагIахъа [йгьи антахьгьыт] жвлара щарда, ажва ахъазла – СогIвым акьльиса, дара рахчапсаква гIацIырщтуа йалагатI. Ауат ахчаква йара йъагIацIырщтуаз акIвын йъаныкъвуз. АжвапIта, ткванкI йара абонква гIацIнащтуанта ауатла ауаъа кIара ухвгIа йауан. Абонква рыцIа йъащардаз, йшгвынгIвыру апшта, СогIвым апны акIвын. Йаъан ауат Гагра апынгьи. РыцIа ймачIыз, ужвы йъагIадзазгьи йхIмаус Очамчыра абонква ракIвпI», – йхIватI Таниа Астамур, Очамчыра абонква рхабар ашвъаква рпны ушрынйауа, ауаса ауат заджвгьи йшгIаймаус гIацицIауата.
ДаквчважватI Таниа Ахчаква рмузей логотипта йазгIалырхызгьи.
«ХIара хIлоготип асурат хIэра апхъала V асквшышв ацIыхъва – IV асквшышв ахъа агIан Колхида апны йныкъвуз гемидрахма (апхъанчIви Греция апны ахчата йныкъвуз драхма азъарагIвшара – аредакция ррытаразга) апхьадзара ахьъану ахъата йашIырпшыпI. Ауи ажвгъьай хIмузей йамагIну рыцIа бзита йгIаунахIвит, йауа ухIварыквын, ауат ажвгъьайква ракIвпI Апсны йгIацIанакIуа ашта апны ахчаныкъвара джьгарта йызладжвыквлыз», – йгIаликIгIатI ауи.
Архитектор КацIиа КIама амузей аквпшыра апроект дадынхалуан. Ауи йшылхIвазла, ужвы амузей ахъышвква ъану ауи апхъала сурат зкIыдыз бльынын. Ауи абльыни абанки рбжьара «мцырарта лащцаракI аманта атдзы ауацIа амара гьыгIвнампхузтI, ауи йгIалцIла ауаъа йамаз айззарта пещ багIдзара ачпунта угьзынымхузтI».
«ХIара ауи шIыц-шIыц йхIчпахта, атдзы кIара гIашIахIчпата алыгIвра апны чIвыца хъышв лахIцIарныс щаквхIыргылтI – ауи абзирала ауаъа лашарахатI, йуызгIарысабапуатагьи йцатI», – ауыхвара амадзараквакI хIзыгIахъылтIтI архитектор.
КацIиа йылхIватI атдзы ашIахъа конструктивизм ацIасква (йара абанк архитектура йащату – аредакция ррытаразга) йрыквыргIапста йгIанырыжьтI. Атдзы атурых-культура тынхаква йрыуапI, ауи йгIалцIла йангIадыршIыцхуазгьи кIара анашIарчпузгьи швабыж йазсакъуан. УадыргIванагьи анашылырта уыжвгIанчIви заман рыцIа йаквыргIапста йырчпатI, аныкъвадыкъваква шзынашылуаш апш ауат йырзалху хъалыртагьи арттI.
«Сара спахь хачIвы гIадыргылтI аквпшыра уыжвгIанчIвита, уыла хънахуата, чва ахъата йагвынсыргIвырныс. Саргьи йахърыкъьата ауыжвгIанчIвира тшасымтуата йара абанк шчпу апш конструктивизм ацIасквала йлысхтI. Ауаса апкъыгIвасквагьи амзаквагьи уыжвгIанчIвипIта аинтерьергьи хIызту азаман йаквыргIапста уыла йгIацIалитI», – лхIватI апроект лызхыз.
Архитектор апроект хымызкI дадынхалтI, аэкспозиции афонди радгалра сквшыкI аъара агатI.
«Ауаъа джьащахъвара щарда амапI: дзкIатштшарта зму абльын, оникс йгIалху апанельква, джьази гIви йгIарылху адгалчIвква – ауатква зымгIва ухъвыцра ахча ахьыла йнадырхауата йаъапI: хьапщ руда, дзырта йгIатыгIвгIвуа ахча ауасамцара. ШIышвата йту амраморнадзара хьапщчва алата йгIалхIхтI. АмшIы ачвагьи цIыргIважьгIадза йаъапI. Апроект садынхалра апхъала сызпшуаз ашвапхаква дукI йгьгIасымхъватI, йауа ухIварыквын йапшым амузейква рхачIвквагьи гьапшым, ауаса йанаъазара рырхъйащагьи апшызара гьатахъым», – лхIватI КацIиа КIама.
Ажвлара уыснкъвгагIв йгьи ажурналист Венедиктова Надежда Апсны апны Ахчаква рмузей агIахътIра магIын ду азылбитI, ари агIаншара «хIызту агIамта хIуачIвымш ахьыла йанарыхъуатагьи» йылпхьадзитI.
«Ари апш музей гIаныршара йгьи йгIахътIра хIуахьчIвамш хIакъвызгауа уыспI. Ауи апхъала хъара йзыпшуа ауагIа ракIвымкIва датша заджвы йгьйызгIамхъвыцуашызтI», – лгвгIанаграква хIыцагIвылшатI ауи.
Амузей ашвахьа акIвымкIва ансимшы асахIат а 11 йгIашIарышвта а 18-дза йынхалуштI. Ауаъа йухъазытагьи гвыптагьи унашыл йауаштI. Аэкскурсияква апсуа, урышв, ангьльыз бызшваквала йадгалазлуштI. Аэкспонатква уара-уара уырпшуашызтын сом 150 азыутйитI, экскурсия ацызтын – сом 250. Аэкскурсияква аналагалауа уыжвласыла амузей уъанашылуа йгIакIыдырцIуштI.


Адуней апсуа-абаза конгресси ашIыпIа унашвахъцIарти Гвдауыта апны асабиква рыхъазла гвыргъьахъв адыргалтI
Адуней апсуа-абаза конгресси Гвдауыта аунашвахъцIарти адуней апны йдыртлапIауа Асабиква рхчара амш йазынархата акъала апны асабиква рыхъазла гвыргъьахъв адыргалын йакIвдыршатI. Ауи Гвдауыти йаргвану акыткви йрыуата саби 100-гIвы райхIа азнаддатI.
Тшынла акультура атдзы апны агвыргъьахъв асасчва зымгIва апсуа бызшвала йатаркIыз амультфильм «Агәылшьап шыбжьатәу» (апсуа бызшвала «АтIкъва шубжьуш» гIаныцIитI – аредакция ррытаразга). Ауи атазкIызгьи йгIадырбарныс йгIарызтызгьи апсуа интернет-провайдер «Система» ракIвпI.
Амультфильм асабиква йырхъазымкIва ауат ран-рабачвагьи йрымаджьащахъвадзата йапшытI.
Гвдауыта абзазагIв Квирая Амина агвыргъьахъв лыгIвпачва АджьынджьалргIа Астани Исмети гIалдын дгIайтI. Ауат азаджв быжьсквша, азаджвгьи жвизсквша йыртапI.
«Амультфильм санапшуаз зныкI асабиквагьи шсуысхым тшазыздырхтI. Амультик ацIайква гьракIвымта саргьи схънахтI. Ауи бзидздзапI хIсабиква бзи йырбауа амультикква рфырква апсуа бызшвала йангIарачважвауа. Анчва дырзыразхатI ари адызгалыз», – ллахIвараква хIыцагIвылшатI ан шIа.
Амультфильм амщтахь асабиква апсуарала (апсуа-абаза уагIахъа ръадаб-намыс ахабзаква – аредакция ррытаразга) апхьара сахIат апны йрызпшуан, ауаъа ауат азцIгIараква джьауап рытрала анкъвакъвра рзадыргалтI. Тамамта йгIартуаз аджьауапипхьадза ахъазла асабиква АААК ахьызхIвага согIаква рытртуан.
Аконгресс агIвсогIакI гIалынхатI ТаркIьыл Анна. АпхIвыспа йшылхIвахызла, азцIгIараква джьауап анрылтуаз гвалагIваласра мачIкIгьи лылан, ауаса аджьауап шылдыруа кьангьаш гьазгIалымгуазтI.
«Швабыж йсгвапхатI, сайгвыргъьитI гIвсогIакI ъагIатызгаз. Анчва дырзыразхатI адгалагIвчва», – лхIватI агвыргъьахъв йалаз апхIвыспачкIвын.
Жвасквша йырту Базба Эмир авикторина рыцIа йызлабзийыз апсуа бызшвала йъакIвшуз, азцIгIараква зымгIвагьи Апсны йъапщылаз акIвта йпхьадзитI.
«Сара йсгвапхауата апсуа викторина салан. Швапсуадзата шваъазара швтахъызтын бзита швапхьа», – йыквлагIвчва дрылабжьатI ауи.
Авикторина аналга амщтахь асабиква ауагIахъа хъвмарщаквала йхъвмарырныс апахь йджвылырдатI.
«Сара йсзыджьамщахуата сырпшуан ацIайква ахъвмарраква йшрыланахIваз, ауат гвыргъьарата, хъыччарата йтарцIуз! Анчва дырзыразхатI ари апш гвыргъьахъв хIзадызгалыз а-Конгресс ауысхагIвчва. ХIгвква чIватI», – лхIватI хвысквша йырту лпхIа Нила йлыцта йгIайыз Сергегиа Эмма.
А-Конгресс ахьызла йгIачважваз Жьыба Дмитрий АААК анхара апны асабиква, ауат рбжьари ртшауацIыхри гватра ду шырзалнахуа гIаликIгIатI. Абараса йхъвмаруамца ауат руагIа рхабзакви рцIаскви ддырдыритI.
«ЗымгIва гIахIыдахIвла сгвыгъитI. Асабиква тхаджьтI. Швабыж хIразыпI ауагIа араса [джьгарта] йъахIыцыркIыз, йъагIайыз. ХIазыразпI хIгвы йтази ауагIа йыртахъызи
ъаквшвазгьи: ан-абачва щардагIв гIахIыдгылуанта агвыргъьахъв шыргвапхаз гIахIархIвауан», – ауыс шакIвшаз даквчважвауата йхIватI Жьыба.
Разыра ажва рзынайырхатI ауи акъала аунашвахъцIарта, Гвдауыта апны йгIаныршу АААК ашIыпIа хъвшара аунашвачпагIв ЛакIойа Амри ауи йлыцынхауа Хагба Софии НакIопIиа Софии, СогIвым чкIвыныргIа руысквала аунашвахъцIарта анхагIвы Квициниа Виктория, АААК йаланакIуа чкIвыныргIа рсовет йалу БытIба Денис, Цвижба Альйас, Ходжава Милана, Чачхалиа Наала.
Гвдауыта апны йгIаныршу АААК ашIыпIа хъвшара аунашвачпагIв ЛакIойа Амрагьи агвыргъьахъв шгIардахIвыз дадгылитI. Ауи йаквшахIатхатI асабиква а-Конгресс йырзаднагалыз ауысква джьгарта йшрылалуаз.
«Агвыргъьахъв бзидздзата йакIвшатI. Асабиква разхатI – ауи акIвпI зымгIва рацкIыс йхъаду. ЙхIызгIайыз зымгIва хIырзыразпI», – лхIватI ЛакIойа.
Агвыргъьахъв аналгуз, йшцIасхаз апшта, Адуней апсуа-абаза конгресс ауысхагIвчва асабиква зымгIва хъагIара рыларшатI, ауагIахъа хъвмарраква рпны йайгIайквазгьи асогIаква рырттI.
Асабиква рхчара адуней мшы рахIа щарда зхъыцIуа адуней гвыргъьахъвква йрыуапI. Ауи артлапIара ауысла щаквыргылра асквш 1925 агIан Женева апны асабиква йырзынархаз адуней конференция анакIвшуз йнарахвтI. Ауаса йапхъахауата ауи андыртлапIа сквш 25 анцIых акIвпI – асквш 1950 агIан, ауаъа йгIашIарышвта агвыргъьахъв ансисквша йакIвшалитI. Асабиква рхчара амш йгьсаби гвыргъьахъвгIвацам, ауи амш ажвлара асаби йхвитнагIаква хчара, асабиква зымгIва анасып йалата, йапхьауа, бзи йырбауа ауысква тшрыдыркIылуа йгIадзныргылра шатахъу гIаргваланаршвитI. Ауаса йцузтын уацIыхъван ауат аны-аба бзитагьи зджьауапкIра хIаракIу къральгIвтагьи йалуаштI.


Адуней апсуа-абаза конгресс СогIвым арайон ШIыц апны йауацIыху саби гвыргъьахъв акIвнаршатI.
Барганджиа Саид
Адуней апсуа-абаза кконгресс СогIвым арайон ШIыц апны саби гвыргъьахъв аднагалын йакIвнаршатI. Агвыргъьахъв Асабиква рхчара амш йазынархата йдрыхIазыруан, ауаса ква ъагIаквуз йгIалцIла июнь а 1 йахъырган а 12 йазыргатI. Ауи атрыпара ацIайква рнашх закIылагьи йгьамзарархатI.
АААК асоцсетьква рпны агвыргъьахъв асахIат а 18 йшалагушыз хабар аргазтIхIва ауагIа арайон ШIыц апарк апны рыцIа паса тшазыркIкIуа йалагатI.
«ХIара чвыкIьата хIгIайтI – спа щымта далаган: «Йанбалагуш?»-хIва сгьагIаймырбузтI. ЙансзымчхIах тшадыгIгалын хIгIайтI. Асабиква швабыж йазпшуан. ЙыжвбитIи ауат кьахврата йтарцIауа», – дгвыргъьитI Дамир зхьзу ачкIвынхвыц йан Авидзба Марина.
Ауи йлымхIварыгьи асабиква тхаджьуан. Адуней апсуа-абаза конгресс анхагIвчва ауат джьащахъвара щарда рыздрыхIазыртI.
Агвыргъьахъв апрограмма йапшым уыс щарда алан. Апхъапхъа «Ашара» саби гвып гIахIвытI. УацIыхъван апхъанысраква джвыквылтI: ацIайква велосипедла, роликла, самокатла йанкъвакъвуан. ЙайгIайыз зымгIва АААК асогIаква рзалнахтI.
Велосипедла йапхъанысуаз дрылан Цабриа Ясон. Ауи дгьамайгIайтI, ауаса йнашх бзийын.
«СзамайгIайызтIхIва ахъвмарра сгвапхатI. УадыргIвана зны сайгIайхпI», – йгвы гьирыдзуам Ясон.
Агвыргъьахъв ъадзакIвшуз асабиква суратгIвра тшазырбжьарныс лшара рыман. СуратгIврала астудия «Сальвадор» арыпхьагIвчва ауат рыхъаз амастер-классква адыргалтI.
Агвыргъьахъв апрограмма йалан фитнеси гIахIври рстудия «Мансарда» апхьагIвчва ргIахъвмаррагьи. ApsnyCrew гвып йгIайззакваз брейк гIахIвыща ддырбатI.
Асабиква рыуа азджьакI рынасып йгIанакIытI адуква йрыцта апарк ацIлаква АААК пасата йарыхIазырыз ацIисгIвараква ркIнырхIарныс.
«Зынгьи цIисгIвара гькIнысымхIасызтI. ЙсгвапхадзатI», – йхIватI Квтелиа Нестор.
Асасчва гватрадъа йгьызрыгIвымсуазтI «Атрансформерква» мультфильм афырква рапшта йгIвычаз аниматорква. Йара ауаса ацIайква рыла дырпшуан зпынцIа апны чIвгIва гIайуа ашвыри акIьанджь ЛОЛи.
Апарк апны аквагрим ъарчпуз тыпгьи аман. ХвыцкIгьи дгьгIанымхатI йшIахъа хъйымшвгIауата.
Агвыргъьахъв апны асасчва тшырзынайырхатI Адуней апсуа-абаза конгресс архъйагIв секретарь Гьыцба Инар. Ауи йара йхъаталагьи Адуней апсуа-абаза конгресс ЙхIаракIу асовет аунашвачпагIв Эгьзакь Мусса йыхьызлагьи йайззаз зымгIва сальам райхтI, рзгIвадара багъьата, дахIвра рымата, йырхъадзгылу ажвгIванд мамырта адуней йыквызларныс дрызхIвахIвтI.
Йара агIаншара даквчважвауата Гьыцба йгIаликIгIатI ари аъарагIвы хвыцгьи дугьи ъарбауа а-Конгресс ауысхагIвчва зджьара йгIанымхауата йшыргвапу.
«СынчIва Согвым арайон ШIыц гIалхIхтI: араъа уагIа щардагIв бзазитI, ауаса ари йапшу уыс зынгьи йгьадхIымгалсызтI. Адуней апсуа-абаза конгресс чкIвыныргIи асабикви рыдынхалра гватра ду азалнахитI. ХIара йшхIпхьадзауала, асаби уылапш дыцIата йызхIара атахъыпI. УахьчIва йадыгIгалыз ауыс йауацIыхта, кьахвта йакIвшатI», – йажва алйыргатI ауи.
ЙалкIгIу согIата йырзалтI зымгIвагьи ахъвлапын алгауата 5-хауа АтдзыунашвахъцIарти ауи аунашвачпагIв Квициниа Ахри йадыргалыз асалют. ЗигIва-зигIвата йалакIкIуз ауи ачIвецква ахIауа гвыргъьара нашхла йдырчвытI. ЙхIвара атахъыпI ари агвыргъьахъв тшазадыргалуа йаналага йгIашIарышвта атдзыунашвахъцIарта зымгIвалагьи Адуней апсуа-абаза конгресс йшацхърагIуз.
Агвыргъьахъв апны дгIачважвауата Квициниа Ахра ари апш гвыргъьахъв адызгалыз АААК дшырзыразу, асабиква зымгIвагьи мамыр, згIвадара, бзира шырзитахъу йхIватI.
Арайон ШIыц апны йгIаныршу АААК ашIыпIа хъвшара аунашвачпагIв Адлейба Илонагьи асасчва зымгIва, йалкIгIата – асабиква разыта йшгIанхаз гIалылкIгIатI.
«Асабиква агвыргъьахъв ргвы швабыж йгIащтIнахтI. Ауат ауи йазпшуан. Даргьи бзидздзата тшгIадырбатI. Ан-абачва ажва пха щарда хIзырхIватI, Анчва дырзыразхатI. УахьчIва хIрайон ШIыц апны зымгIвагьи рнашхква пшдзан», – лхIватI ауи.
Агвыргъьахъв йасасыз Адлейба Мадина лразыра ажваква Адуней апсуа-абаза конгресс йазыналырхатI.
«Асабиква разыпI, апрограмма джьащахъвапI, спортгьи, культурагьи, ларпшрагьи алапI. Анчва дшвзыразхатI», – дхIвахIвтI асас.
Асабиква зымгIва согIата ахъагIараквагьи рыларшатI. Агвыргъьахъв швъабыгъь шоула йалгатI.


Барганджиа Саид
Адуней апсуа-абаза конгресс Цандрыпщ кыт апны йаъу «ХIара хIацыпI» ГвчIагIвчпара квта медицина ргIапсга азыргатI. Ари аквта апны зызгIвадара аъаща йгIалцIла зылшараква мачIу асабиквагьи адуквагьи рзгIвадара гIащаквдыргылхырныс йырцхърагIитI.
ТЕКСТ: Адуней апсуа-абаза конгресс «ХIара хIацыпI» ГвчIагIвчпара квта зызгIвадара аъаща йгIалцIла зылшараква мачIу ауагIа (айшыста – ЗМА – аредакция ррытаразга) рзгIвадара гIащаквдыргылхырныс йызларцхърагIуш йазалху медицина ргIапсга азыргатI. Ареабилитация квта Гагра район йаланакIуа Цандрыпщ кыт йтагылапI. Ауаъа йщтIу айхIарагIв цIайпI.
А-Конгресс йырнатыз аргIапсгаква йрылапI асабиква рыдынхалра йазалху агвабанква, уымкIахIауата угылуа, учIвырхъауа тшызлаубжьуш аплатформаква, асабиква йызларыдынхалуа йазалху ароликква.
Ауи апш ргIапсга Цандрыпщ йаъу ареабилитация квта йартырныс АААК анхагIвчва ргвы йангIанаг аквта шгIахъыртIыз ахабар асоцсетква рпны йанга амщтахь акIвпI.
«Ауи аквта ангIанша хIара Адуней апсуа-абаза конгресс ЙхIаракIу асовет аунашвачпагIв Эгьзакь Мусса тшизынахIырхан Гагра район апны зылшараква мачIу ауагIа рызгIвадара ъагIащаквдыргылхуа квта нхауа йшалагаз, ауи йазалху медицина ргIапсга йшазыбжу йахIхIвтI. Эгьзакь Мусса дымнакIгIакIуата аквта уацхърагIара шатахъу зынла йацикIтI. ХIара араъа июнь а 1, Асабиква рхчара амш хIгIайта аквта апны йщтIу ацIайква хъагIарагIвацамкIва йыззыбжу аргIапсгаквалагьи йхIыргвыргъьара, аквта атшауацIыхрагьи хIацхърагIара хIтахъын. Ауаса йапшым ашвхIаусыгIваквала ауи агIан хIгьызгIамитI. Абар уахьчIва хIгвы йтахIкIыз хIырхъйатI», – лхIватI АААК ахабарргарта портал агIвыраква ргIатазцIара адызгалуа аредактор Хагба Изольда.
Цандрыпщ апны ареабилитация квта хвымызкI аъара цIуата йынхитI. Ауи унашва ахъызцIауа Аджьба Милана зхъатала зызгIвадара йарыгIапсаз дпхIвыспапI. Луыс ага йбаргвызтынгьи ауи дджьгарпI, дшIаркIвазтIхIва абар – дугьи хвыцгьи аъачIвагIагIвчва ъарцхърагIауа квта лзыгIахътIтI.
«ХIара ауагIа рзгIвадара гIащаквхIыргылхитI, ажвлара йшрылалуаш хIырцхърагIитI. ЙхIызгIайуа ацхърагIагIвчва ЗМА ажвлара йрылагIващауата йаъазларныс ахъазла йшрыцынхуш йазыгIбжьитI. ХIара 40-гIв хIырхьпшитI. АйхIарагIв рмахъа-щахъаква рыхьитI», – лхIватI аквта аунашвачпагIв.
Ареабилитация квта ахча аправительстваква йырпщылам адуней адкIылараква йгIартитI, ауи акIвымкIвагьи ауагIагьи ашIыпIа унашвахъцIартаквагьи гIацхърагIитI.
Аджьба Милана аквта анхара ужвыгьи анархаракI даквгIашIастI: ауи атехника ргIапсгаква йызтахъыхым рпны йгIанауахвитIта йазыбжу йырнатитI.
«АзгIвадара злагIащаквуыргылхуа аргIапсгаква райхIара швабыж йтлапIапI, дзачIвызлакIгьи ауат гьизыхвгIум. ЙыншитI зджьакIы ауат ртахъыхымкIва йа рныбыжь йаквыргIапсхымкIва ахъазгIваца рпынква йанщтIу. Швпны ауи апшта йшвтахъыхым ргIапсга швымазтын хIара йгIахIышвт йауаштI. ХIа ауат йырзыбжу йрыхIтуаштI», – хIапхьагIвчва тшырзыналырхатI аквта аунашвачпагIв.
Лара лхъа йгIаквылххитIта Милана зылшараква мачIу асабиква ранчви рабачви йымшвауата апхьартаква йшрыртуаш, ауагIа йшрылардуш йаквгIазшIылтитI. Милана лхъатала асабиква зымгIва ъацауа апхьарта дгIалгатI, йшылхIвауала, лыквлагIвчвагьи арыпхьагIвчвагьи «дара драпшта йылзаъан, йакIвым закIгьи гьгIарызбжьамшвузтI».
«АцIайква рсабихъа рыквшвымхын, рыквлагIвчва йрабадырргIатI. Швымшван швсаби ажвлара дрыларымжьуашта. ШвгIашIазкIуата швхъа йташвкIыта йшвыму швзахъыпуштI», – йылрыбагъьитI Аджьба Милана.
Йъадзанхауа щардамызтIхIва аквта дахIврагьи амапI.
«ХIпны йаъапI сквш 25 йырту уагIа, апхъала ауат аурам йгьыквмылуазтI. Ужвы дара-дара ажвлара транспортла йхIызгIайитI. ХIзайъазаквауа Гагра район акытква шабгу йрыуапI», – йгIахIгвынлыргIвытI ауи.
УахьчIва аквта апны ачымазагIвква айъазара физкультура, тшарыщцара физкультура ддрычпитI, массаж йырчпитI, апсихолог дрыдынхалитI. Логопеди дефектологи гIарднысгьи ргвыгъапI. Айъазара ахъазла ачымазагIвква ахча гьыртийуам.
Томосян Сергей аквта апны реабилитологта дынхитI. ЙхIаракIу медицина дырра ауи Армения апны йауын нхара йпсадгьыл дгIайхтI – йабашталагIвчва дырцхърагIара ахъазла.
«Са сайгвыргъьитI хIсабиква закIыла срыхъварныс лшара ъасыму. Са скъраль швабыж бзи йызбитI. СырзыразпI хъатакIла тшызымкIуа ауагIа. ЦхърагIара щарда гIахIадзитI. Зджьара йгIанымхауата йхIгвапапI АААК гватрадъа хIшгIанырымжьыз. ГIалцIыртата йхIыму щардахапхьадзагьи хIуыс рыцIа йнардзата йхIзычпалуштI», – йхIватI ауи.
Бениа Камила 16 сквша дыртапI. Ага лзгIвадара аъаща йгIалцIла йылзычпауа мачIызтынгьи Цандрыпщ йгIвбахауа аквтанай апхьарта апны жвкласск дгIарылгатI. Ауи ъагIалдахIвыз ареабилитация квта абзирагьи алапI: лара йшылхIвауала, аквта адиректоргьи апсихологгьи архъвыхраква тшанырзылрыхIазыруаз ддыргвышхвалун.
ЛызгIвадара шгIащаквлыргылхуа данаквчважвауа Камила дашIамсуа дгвыргъьитI. Ауи аквта «гвыргъьахъвыкI дцауазшва» дцалауата лхIвитI.
«Реабилитация бзита йакIвшитI. Аквта саннашылуа снашхква бзипI, йауа ухIварыквын ауаъа гвапара, пхара гIвнапI. Араъа уангIашылуа угвыргъьара, ухъыччара утахъхалитI. Уызлалуа ауагIа къарукI гIауыларцIитI, ареабилитологквагьи, апсихологгьи, лара адиректоргьи йырхьырпшыру ацIайква швабыж йрызбзипI – ауи уаргвыргъьитI», – ллахIвараква хIыцагIвылшатI Камила.
Агвапари апхари йырхъазымкIва апхIвыспа аъачIвагIагIвчва руыс йшазъазугьи гIалылкIгIатI.
«Арат ауагIа сара йгIвбахауа йстгIачвата йсзалтI, швабыж йгIахIайгвгIвитI, заджвгьи дгьгIалыркIгIум – ауи магIын ду амапI. Анчва дырзыразхатI йъахIайгвыгIвуа, ргватра ъахIзалырхуа, хIъагIаргвынгIвуа ахъазла. Анчва дырзыразхатI руыс шгIардахIвуаш йъащту. Са сайгвыргъьитI хIкыт апны ари апш квта ъагIахъыртIыз. ХIпны ЗМА щардагIвыпI, айхIарагIв СогIвым уагIвста зджьарагьи йгьзыцум. СайгвыргъьитI аквта тшъауацIнахуа, араъа уыс щарда ъадыргалуа, ауат джьащахъвата, ухъыркъьалуата йъакIвшалауа», – лажва налырдзатI Бениа Камила.
Цандрыпщ кыт апны йаъу «ХIара хIацыпI» ГвчIагIвчпара квта хвыдъа йынхитI, рцхърагIара йазыбжу зымгIва гIарахвныс йхIазырпI. Аквта Facebook, Instagram рпны урабадыр йъауаш рбгъьыцква рымапI. +7 940 965 10 30 номерла телефон уырзасгьи йауаштI.


Апсны акъала хъада апны «СогIвым амодерн» гIарбарта джьащахъва гIахъыртIытI
Барганджиа Саид
«СогIвым амодерн» гIарбарта гIахъыртIытI Апсны акъала хъада апны июнь йапхъахуз ажвамшкI ралгамта. МшквакI руацIа ауи йапшыз ауагIа жвагIвпхьадзара йыргвапхата йаквчважвитI. Экспозиция хъадата ауаъа йалтI АААК ахабарргарта портал асуратква раныргIалрала аредактор, Апсны апны йбергьльу асуратхъыхыгIв Авидзба Наала СогIвым атыдзква йырхъылхыз асуратква.
«СогIвым амодерн» адыргалтI атурых-гвбайара тынха гIахчарала Апсны культурала а-Министерства адепартамент апны йынхауа архитектор шIаква Агрба Сабини Чхинджериа Лани.
АдгалагIвчва йшырхIвауала, агIарбарта акIвыршара збзиру АААК ЙхIаракIу асовет йалу, Москва йту апсуа диаспора рапхъагылагIв Агрба Беслан унашва зхъицIауа «АМШРА» фонд акIвпI.
Агрба Сабина гвщтIыхра лылата агIарбарта йгIайуа ауагIа ауи шыргвапхауа лхIвитI. Архитектор йшылпхьадзауала, ауагIа агIарбарта гватрата йазалырхуа ауи гIазхъвыцызи йадызгалызи шайгвгъуз ацкIыс йайхIапI.
Йара агIарбарта йагIаджвыквцIагахаз ауат «СогIвым йазрыму абзибара» акIвпI. Сабини Лани агIвзачвапI, щардала Апсны акъала хъада ауацIала йамдалитI, ауи архитектура ддырдыритI, даргьи «щарда цIуата ари акъала бзибара ду азыркIтI».
«ХIара модерн гIамта йаланакIуа атыдзква рсуратква гIахIахвтI. АпшыгIвчва ауи агIамта рыладхIырхIвара хIтахъын, ауи акIвпI араъа йгылу йажвыхыз аграммофон ауи аъаща утазыргылуа амакъымква йызгIарысуа, хIара араъа аршIыйара хъвлапынква акIвхIыршитI, модерн йгIаквчважвауа афильмква гIахIырбитI», – лхIватI Агрба.
АгIарбарта Дундер йылдачаз атдзы апны йадыргалтI. Дундер Вильгельмина Адольф йпхIа ХIХ асквшышв ацIыхъваква рагIан Хатхва кIадза (ауи агIан ауи Трапеция-хIва йапхьун – аредакция арытаразга) ащапIы апны адгьыл тшыткI лхвгIан асквш 1898 агIан гIвбата йаквгылу тдзы талыргылтI. Ауи агьагьара парк пшдзадзакI ларцIатI.
Йара атыдзгьи агIарбарта аэкспонат хъадаква йрылапхьадза йауаштI. Ауи йызквгылу адгьыл метIркI аъарала йахъщтIыхылгIапI. Атдзы архитектура алапсапI, араъа неоклассицизмгьи рационалист модернгьи йырхIальу алкIгIараква урынйитI. Модерн фгIвы рхъыхIитI акIьышвырта джьащахъва, атгвыгвра, симметрия змам алыхща. Неокласицизм йазуга йауаштI арыпшдзагаква, ащъаква. Ужвы ари асахIат атдзы йгьахьпшуам, ауаса апхынла ауаъа Апсны агIвгIвчва радкIылара гIвназлитI.
АгIарбарта йгIвыджьхауа адгалагIв Чхинджериа Лана йшылхIвауала, апхъапхъа архитекторква агIарбарта Чачба Георгий (Апсны йцIыхъвахуз ахI Чачба Михаил Георгий йпи акIважва Дадиани Александра (Цуцу, Кесария) Георгий йпхIи рпа – аредакция ррытаразга) йтдзы апны йандыргIалра ргвыгъан. Ауаса ауи хъвашауа йъалагахьаз йгIалцIла уагIа щардагIв наужьылырныс шварагIварапIта Дундер лдача йаквгIашIасхтI.
«Ауи шIыпIа джьащахъвапI, атыдзгьи йара ауи акIвпI йшаъу. Араъа акIвпI модерн ахъа ъагIаджвыквлыз», – йгIацылцIитI Чхинджериа.
ЛынбжьагIв лапшта ауыгьи йгIалылкIгIитI агIарбарта акъала абзазагIвчва йрымагIальаматта йшапшуа, йшыргвапхауа.
«СогIвым амодерн» уанапшуа йыгьгьитшпсущитI, удырраквагьи йрылауырхIитI, агвбайара уылаухIвауа заман угитI. Араъа СогIвым бзита йыздыруа ауагIа алекцияква акIвдыршитI, афильмква гIадырбитI, алитература хъвлапынква адыргалитI», – агIарбарта анхаща хIахалыргIвазитI ауи.
Ари агIарбарта дшалалыз даквчважвауата асуратхъыхыгIв Авидзба Наала ауи апш гIарбартакI адгал йшауаш щарда цIуата ларгьи лхъа йштаз лхIватI.
«Ари агIарбарта сара ссабихъа станагахуазшва сачпитI, йауа ухIварыквын, сара арат СогIвым апхъанчIви кIьадыгвква рпны сгIадзынгылтI. СанцIайыз Ласурия йурам апны сбзазун, абаратква зымгIва схвыцищтарагьи йыздыритI. ЙыздырхитI атыдзква, ауат рпны совет заман агIан йбзазуз ауагIа. ГвынгIвырапI Совет Союз агIан ауат щардала штшырпсахыз, азджьакI коммуналката йырчпахын абзазащагьи датшахатI, уадыргIванагьи ауат рпны йанакIвызлакIгьи датша зджьакIы йрылаумыргIващушта хIауакI гIвнан», – йгIалгвалашвахитI асуратхъыхыгIв.
АгIарбарта йнашылыз заджвы хIварабзата йшихIваз апшта, ауи анашх «райша угвы йалалитI».
ШакIая Анна агIарбарта гIазхъшахъыцIыз СогIвым йазрыму абзизбара шакIву ауысла ауи адгалагIвчва йырхIвауа йацылцIауата йылхIватI ларгьи ауаъа дгIаздыз йара ауи абзибара шакIву. Анна агIарбарта апны йхъырхыз суратквакI Интернет апны йанылба ауаъа дцарныс йаквылкIтI.
«ХIыкъала атурых швабыж йджьащахъвапI, йалачпапI, йпшдзапI. АгIарбарта швабыж йсгвапхатI. ХIара акв хIхъалын ауыла СогIвым джьащахъвата угIалапшитI. Йара, йсхIвапIта, агIарбарта уыгIвназларныс утахъыта акIвпI йшаъу. ЗымгIвагьи ауи йасырпшрын», – лхIватI ауи.
АгIарбарта июнь а 10 анхара джвыквнацIатI, июнь а 23-дза йнайуаштI. Ауаъа ансимшы асахIат а 11 уалагата а 19-дза унашыл йауитI. Йара ауи апшта агIарбарта йаланакIуата йадыргалуа аршIыйара хъвлапынквагьи урылазла йауаштI.